Саримсоқпиёз касалликлари ва касалликка қарши кураш чоралари | АгроОлам.Uz\nБош саҳифа Деҳқончилик Саримсоқпиёз касалликлари ва касалликка қарши кураш чоралари\nСаримсоқпиёз касалликлари ва касалликка қарши кураш чоралари\nОқ чириш касаллиги\nБу касаллик билан оғриган саримсоқнинг барглари тепа тарафдан бошлаб сарғаяди ва ўсимлик нобуд бўлади. Ўсимликнинг томирларида ва тўқималарида замбуруғнинг оқ ғубори пайдо бўлади ва саримсоқ чирийди.\nКасалликка қарши кураш чоралари: Ўсимликларни алмашлаб экишга риоя қилиш, соғлом уруғликларни ишлатиш, зарарланган ўсимликларни йиғиб олиш ва ёқиб ташлаш, саримсоқпиёзни тўла етилгандагина йиғиштириб олиш.\nБу касалликка саримсоқнинг турли-туман навлари чалиниши мумкин. Ушбу касаллик билан оғриган саримсоқ ўсимлигининг барглари сарғаяди, пояси ётиб қолади ва пиёзлари эса буришиб, юмалоқ шаклини йўқотади. Баъзан уларда оқиш-сарғиш параллел йўллар пайдо бўлади.\nКасалликка қарши кураш чоралари: алмашлаб экиш, зарарланган ўсимликларни йиғиштириб олиш ва ёқиб ташлаш, соғлом уруғларни экиш.\nСохта унли шудринг\nБу касалликка йўлиққан саримсоқ ўсимлигининг ёш баргларида овал кўринишидаги оч яшил рангли доғлар пайдо бўлади ва уларнинг юзасида замбуруғнинг кулранг сафсар ғуборлари хосил бўлади. Вақт ўтиши билан доғлар катталашиб, барглар сарғаяди ва қурийди. Натижада саримсоқлар яхши ривожланмайди. Касалликнинг ривожланишига ортиқча хаво намлиги ҳам таъсир қилади.\nКасалликка қарши кураш чоралари: Ўсимликларни 1% ли Бордосс суюқлиги билан ёки 0.4% ли Хом препарати билан пуркаш яхши натижа беради.\nБу касаллик билан оғриган ўсимликнинг барглари юқоридан бошлаб қуриб, тезлик билан нобуд бўлади. Томирларининг кўпи чирийди ва саримсоқлар юмшоқ бўлиб қолиб, тўқималари сувли бўлади. Касалликка юқори харорат ва хаво намлиги сабаб бўлади.\nКасалликка қарши кураш чоралари: Ўсимликларни алмашлаб экиш, соғлом уруғликларни ишлатиш, зарарланган ўсимликларни йиғиб олиш ва ёқиб ташлаш, саримсоқни тўла етилгандагтна йиғиб олиш.\nЗанг касаллиги – замбуруғли касаллик бўлиб, бунда ўсимлик баргларида оч-сариқ доғлар пайдо бўлади ва улар кейинчалик қорайиб кетади. Бу эса ўз навбатида ўсимликнинг барвақт қуришига олиб келади.\nҚора чирк касаллиги – бу хам замбуруғли касаллик бўлиб, саримсоқни юқори хароратли хоналарда сақлаш туфайли келиб чиқади. Касаллик яхши етилмаган ва қуритилмаган саримсоқпиёзларда кўп учрайди.\nСаримсоқнинг бактериал касалликлари – саримсоқ бўлакчасининг сувли танасини яшил ёки жигарранг яралар билан ишдан чиқарадиган касалликдир.\nОқ чириш касаллиги – жуда кўп ёмғир ёққан пайтларда айниқса кўпаяди, ўсиш пайтида ва сақлаш жойларида учрайди. Касаллик таъсирида саримсоқ бўлакчалари ириб, юмшаб қолади.\nСаримсоқпиёзнинг таги чириб кетиш касаллиги (фузариоз) –\nкасаллигининг биринчи белгиси – баргларнинг юқоридан бошлаб сарғайиши ва аста-секин қуришидир. Илдизлар чириб кетади ва саримсоқ юмшоқ бўлиб қолади. Ириш саримсоқ пиёзининг тагидан бошланади.\nҚуйидаги жадвалда саримсоқпиёзнинг турли хил касалликларига қарши химоя воситалари ва унинг ўсишини жадаллаштирадиган воситаларниг асосий турлари келтирилган:\nНОМИ Сарфи: Нимага қарши Ишлатиш муддати ва Ишловлар ишлов\nПорошоклар учун ишлатилади усули сони берилган\nСуюқликлар учун чиқиш муддати\n– кг/т ва л/т\nБОРДОСС 6-8 Пероноспороз, Ривожланиш даврида мис 3 7\nСУЮҚЛИГИ Мис чириш, занг купороси бўйича 1% ли\nсульфат+кальций эритма билан пуркаш\nРИДОМИЛ 1 литр сувга 25 Вегетация даврида 3 20\nГОЛД МЦ, грамм препаратнинг\n68% ли суспензияси пуркалади\nОКСИХОМ 1,9-2,3 Пероноспороз Вегетация даврида 3 3-10\n80% ли препаратнинг 0,4% ли\nпорошок суспензияси пуркалади\nКАРТОЦИД, 10 литр сувга 40 Пиёз чириши Сақлашдан 10 кун олдин 2 –\n50% ли грамм пуркалади\nПОЛИХОМ 1,2-2,4 Пероноспороз Вегетация даврида ПАВ 6 7-10\n80% ли қўшилиб (0,005%),\nпорошок препаратнинг 0,4% ли\nАВИКСИЛ, 2,1-2,9 Пероноспороз Ривожланиш даврида 2 7-10\n70% ли 0,4% ли суспензиясини\nАЛАЦИД 1,2 Пероноспороз Ривожланиш даврида 3 7-10\n25% ли 0,2% ли суспензиясини\nАЛЬЕТТ 1,2-2 Пероноспороз Ривожланиш даврида 5 –\n80% ли 0,4% ли суспензиясини\nБРАВО 500 3-3,3 Пероноспороз Ўсиш даврида пуркаш 3 –\nДАКОНИЛ 2-2,2 Пероноспороз Ўсиш даврида пуркаш 3 3-10\nКРЕПТАН 1,2 Пероноспороз Ривожланиш даврида 3 7-10\n50% ли 0,2% ли суспензиясини\nМИС 2,4 Пероноспороз Ривожланиш даврида\nХЛОРОКИСИ 0,4% ли суспензиясини\n50% ли пуркаш.\nУруғларни экишга олдин ишлов бериш препаратлари\nАГРОЦИТ 5-6 Оқиш рангли Экишдан 1-3 сутка олдин – –\n50% ли таг чириши препаратнинг 3%ли\nпорошок касаллиги суспензиясига\nхолда ишлов бериш.\nБЕНЛАТ 5-6 Оқиш рангли Экишдан 1-3 сутка олдин – –\nТМТД 4-5 Бўйин чириши, Саримсоқпиёз – –\n80% ли Оқиш рангли бўлакчаларини экишдан\nпорошок таг чириши олдин препаратнинг 3%\nкасаллиги ли суспензиясига ботириб\nФУНДАЗОЛ 5-6 Оқиш рангли Саримсоқпиёз – –\n50% ли таг чириши бўлакчаларини экишдан\nпорошок касаллиги олдин препаратнинг 3%\nли суспензиясига ботириб\nСаримсоқпиёзни касаллик ва зараркунандалардан химоя қилиш чора-тадбирлари:\nҚачон ўтказилади Нима мақсадда Ўтказиладиган тадбир\nСаримсоқпиёз уруғини сепишдан Бегона ўтларни йўқотиш учун Ерни20-25смчуқурликда\nаввал хайдаш, экишдан олдин тупроқни\nчопиқ қилиш, қўлда бегона\nўтларни юлиб ташлаш\nСармисокпиёз экишдан ёки Нематодадан қутулиш, битларни Экиладиган саримсоқни ёки\nуруғини сепишдан аввал йўқотиш, пероноспороздан уруғни 10-12 соат давомида 45-48\nқутулиш ва чириш касаллигидан градусли хаво оқимида қиздириб\nфориғ бўлиш учун олиш.Бутадбирдансўнг\nсаримсоқпиёз (ёки уруғ)\nсовутилади ва сараланади.\nУруғ сепиш ёки саримсоқни Саримсоқнинг касалликларга Уруғларга ва экиладиган\nэкишдан олдин қаршитураолиши,унинг пиёзларга иммуноцитофит билан\nўсишини тезлаштириш ва ишлов бериш.\nстрессларга қарши кураша олиши\nСаримсоқпиёз экилаётган пайтда Саримсоқпиёз пашшаси, Қуйидаги агротехник тадбирларга\nёки уни озиқлантириш вақтида қўнғизлар ва бошқа зарарли қатъий риоя қилиш:\nхашоротларга қарши курашиш · Саримсоқ экиладиган жойни\nучун тўғри танлаш;\n· Тупроққа етарли миқдорда ўғит\n· Саримсоқни ўз вақтида\n· Уруғни оптимал муддатда экиш;\n· Саримсоқни оптимал вақтда\n· Ўсимликларга яхши қаров\n(чопик, суғориш, озиқлантириш,\nкасалланган ўсимликларни ўз\nвақтида йўқотиш, бегона\nўтларни дархол йўқотиш)\nСаримсоқпиёз 2-3 та хақиқий барг Бир йиллик бегона ўтларга қарши Бегона ўтларни юлиб ташлаш\nСаримсоқпиёз4-5табарг Саримсоқпиёзнинг касалликларга Саримсоқларга иммуноцитофит\nчиқарганда ва ундан 30 кун кейин қаршитураолиши,унинг билан ишлов бериш (пуркаш).\nўсишини тезлаштириш ва\nКасаллик аломатлари пайдо Пероноспорозга қарши Касалланган ўсимликларни юлиб\nбўлганда ташлаш. Мис оксихлориди\nэритмаси билан 10-14 кунлик\nЎсимлик яшил қисмини кесишдан Саримсоқпиёз чиришига қарши Саримсоқпиёзга Картоцид\n10 кун аввал ва сақлашга эритмасини пуркаш\nСаримсоқпиёз экиладиган Бир ва икки йиллик бегона Кузда вегетации қиладиган бегона\nмайдонда, кузда, олдинги хосилни ўтларга қарши курашиш учун ўтларга қарши Раундапнинг\nйиғиб олгандан сўнг эритмаси билан ишлов берилади.


17 октябр 2018, Тошкент вақти: 14:45\nҲусниддин Қодировнинг паспорти\nРоссиянинг Қорачой-Черкесия минтақасидан Озодлик таҳририятига мурожаат қилган навоийлик Шаҳбоз машина уриб кетган 49 яшар андижонлик Қодиров Хусниддин Ахуновичнинг яқинлари қидирилаётганини маълум қилди.\n- Биз Қорачой-Черкесиянинг Черкесск шаҳрида ишлаймиз, ўқиймиз. Бир туркман ўртоғим телефон қилиб, “Қаердансан? Андижондан эмасмисан?”, деб сўраб қолди. “Мен Навоийданман. Нима бўлди?”, десам, “Ўтган куни бир акамизни машина уриб кетган экан”, деди. Ёнида фақат паспорти чиққан – бу ердаги на адреси, на турар-жойи, на ишлаган жойи бор.Ўша жойнинг ўзида жон берибди. Кўчада қолиб кетибди, шу одамнинг қариндош-уруғини топиб, хабар берайлик, деган эдим, деди Шаҳбозбек.\nОзодлик марҳум Ҳусниддин Қодиров майити билан Черкесск шаҳрида асли тожикистонлик Саид исмли шахс шуғулланаётганини ҳам аниқлади. Саид, Ҳуснидиннинг тобути кеча такси машинасида Ўзбекистонга юборилди, деди.\nУ жасадни моргдан олиб чиқишга ва майитни Ўзбекистонга юборишга маҳаллий мусулмонлардан 60 минг рублга яқин маблағ йиғилганини айтиб берди.\n- Мана шу ердаги одамларга раҳмат, уни олиб келганига. Кеча биз жасадни моргдан олиб, бойлаб, Ўзбекистонга жўнатвордик. Кеча соат 7:30ларда ҳужжатлари тўғриланиб, олиб кетилди. Унинг бу ерда ҳеч кими йўқ экан. Иккита боласи бор экан – хотини билан яшамас экан у. Ҳусниддин бу ерда охирги 10-15 йил яшаб келган, охирги икки йил пропискаси ҳам бўлмаган. Черкесскда бу болани кўпчилик биларкан: одамлар уйида экин-тикин қилиб, хўжалигида ёрдам бериб, кун кўриб юрган экан. Шу ердаги мусулмонлар 500-1000 рублдан ташлаб, 60 минг рубл бўлди. 40 мингини уни олиб кетган водийлик бир таниш шофёрга бердим. Қолган пулга уйида худойи қилиб ҳам беришга етарли қилиб жўнатдик, дея маълумот берди Саид.\n“Худо кўрсатмасин, миллати-давлатидан қатъий назар ҳар бир мусофирнинг бошига тушиши мумкин бу нарса”, дейди Саид ака.\nБугунги кунда Россиянинг турли минтақаларида нобуд бўлаётган, бедарак йўқолаётган ва жароҳат олаётган ўзбек муҳожирлари сонига оид бирор тадқиқот олиб борилмаган ёки расмий маълумот эълон қилинмаган.


Ўзбекистоннинг ташқи қарзи миқдори эълон қилинди - zarnews.uz\nЎзбекистоннинг ташқи қарзи миқдори эълон қилинди\nМолия вазирлиги берган маълумотга кўра, Ўзбекистоннинг давлат ташқи қарзи ялпи ички маҳсулотга нисбатан 23,8 фоизни ташкил этади.\nҚайд этилишича, умумий давлат қарзи 33,6 фоизни ташкил этиб, Халқаро валюта жамғармаси баҳосига кўра, мўътадил даражада ҳисобланади. Дунё мамлакатларининг умумий қарзи сўнгги йилларда жиддий ошиши кузатилиб, БМТнинг Савдо ва ривожланиш бўйича конференцияси (UNCTAD) маълумотларига кўра, 2017 йилда 213 триллион доллар ёки ЯИМга нисбатан 262 фоизни ташкил этган.\nВазирлик маълумотига кўра, Жаҳон банки ва Халқаро валюта жамғармаси билан биргаликда ўрта муддатли қарзни бошқариш стратегияси илк бора ишлаб чиқилган. Халқаро экспертлар ёрдамида макроиқтисодий барқарорлик учун хавфсиз давлат қарзининг меъёрий миқдорлари Халқаро валюта жамғармасининг методологияси асосида ҳисоблаб чиқилди.\nЎзбекистон учун молиявий хавфсиз бўлган давлат қарзи меъёрларини ишлаб чиқишда 2030 йилгача бўлган иқтисодий ўсиш прогнозлари, инвестицион талаблар, республика иқтисодиётининг айрим ташқи ва ички рискларга чидамлилиги, сўмнинг девалвацияси, Ўзбекистоннинг энг катта савдо ҳамкорлари — Россия, Қозоғистон, Хитой, Туркиядаги иқтисодий ўсиш ва валюта тебранишлари, уларнинг экспорт ва республика иқтисодиётига таъсири ўрганиб чиқилган.\nЯна таъкидланишича, Давлат бюджети қонуни лойиҳасига ташқи қарз олишга миқдорий чекловлар таклиф этилди. Бюджетнинг қонун билан тасдиқланиши Ўзбекистон тарихида биринчи марта рўй бермоқда. «2020 йил учун Ўзбекистон Республикасининг Давлат бюджети тўғрисида»ги Қонун парламент томонидан қабул қилиниб, Президент томонидан имзолангач, кучга киради.\nҚонун 30 ноябрь, шанба куни Тошкентда Олий Мажлис Сенатининг 24-ялпи мажлисида муҳокама қилинади.\nМарказий Осиё мамлакатларининг давлат қарзи қанча?\nЯлпи ички маҳсулотга нисбатан энг кўп қарзи бор давлатларни биласизми?


Россияни литий тузоғига туширишмоқчи... - 14.04.2022, Sputnik Ўзбекистон\nРоссияни литий тузоғига туширишмоқчи...\nРоссияда этакчи бўлган бир қатор асосий саноат тармоқларига путур етказиши ва жиддий оғриқли оқибатларга олиб келиши мумкин. 14.04.2022, Sputnik Ўзбекистон\nФедерация Кенгашидаги нутқи давомида Саноат ва савдо вазирлигининг Металлургия ва материаллар департаменти директори ўринбосари Владислав Демидов жуда ёқимсиз хабарни эълон қилди - Чили ва Аргентина Россия корхоналари учун литий хом ашёсини жўнатишни тўхтатди.Етказиб беришнинг тўхтатилиши ҳақиқатан ҳам нохуш ҳодиса бўлиб, Россияда етакчи бўлган бир қатор асосий саноат тармоқларига путур етказиши ва жиддий оғриқли оқибатларга олиб келиши мумкин.Келинг, вазиятни батафсил ўрганайлик. Инсоният эволюцион ривожланиши металларни қазиб олиш ва қайта ишлаш билан узвий боғлиқдир. Мактабда биз мис, бронза ва темир даврларини ўрганганмиз. Уларнинг давомийлиги асрлар билан ўлчанган. Улар давомида бизнинг узоқ аждодларимиз номи юқорида тилга олинган металлар ҳамда уларнинг қотишмаларни билан танишдилар, ўргандилар ва уларни тобора маҳорат билан қайта ишлашни йўлга қўйдилар. Бу умумжаҳон тараққиётига ёрдам берди ва ҳаёт сифатини яхшилади.Литийдан барча турдаги аккумуляторлар учун электролитли гальваник ячейкалар ишлаб чиқарилади. Одатдагидек гидроксидли аккумуляторларда литий гидроксиди уларсиз ишлаган ресурсларни уч баравар оширишга ва дастлабки қувватни йигирма фоиздан кўпроққа оширишга имкон берди.Айтиш керакки, ҳар биримиз батарея ёрдамида ишлайдиган замонавий қурилмалардан фойдаланамиз. Уларсиз замонавий ҳаётимизни тасаввур қила олмаймиз. Бундан ташқари, литий мобил телефонлар ва ҳозирча кам сонли бўлган электромобиллар доирасини тарк этиб, тобора кенгроқ бозорларни забт этмоқда, масалан, ер ости кон юклагичлари каби экзотик ускуналар учун қувват манбаларига айланмоқда, яъни ёнғин хавфи юқори бўлган жойларда бу жуда муҳимдир.Шунингдек, литийнинг фармакологияда ҳам қўлланилади, бундан кам одам хабардор бўлса-да. Ярим асрдан кўпроқ вақт давомида бу металл мураккаб маник ва депрессив касалликларни даволаш учун ишлатиладиган психотроп препаратларни ишлаб чиқариш учун ишлатилган.Литий оғир саноатда ҳам талабга эга, хусусан алюминийни эритиш ва қотишма, металларнинг эгилувчанлигини, мустаҳкамлигини ва тикланишини ошириш учун.Россия литийхом ашёси импортига жиддий боғлиқ. 2019 йилда ушбу металлни харид қилиш ҳажми 61 тоннадан ортиқни ташкил этганлигини айтиш кифоя, шундан 41 тоннаси Чилидан етказиб берилган, яна 14 тоннаси Аргентина импорти ҳисобига қўшилган. Учинчи ўринда 6 тонна камтарона кўрсатгич билан Хитой. Яъни, тушуниш осон бўлганидек, шимолий қўшнисининг қатъий истакларини аниқ бажараётган Лотин Америкаси давлатларининг демарши нафақат Россиянинг жаҳон ядро бозоридаги иштирокининг кенгайишига тўсқинлик қилиши мумкин, балки Ўрта муддатли истиқболда Россиянинг ўзида ядровий реакторларнинг ишлашининг ишончлилиги шубҳа остига қўйиши мумкин.Ҳозирги муаммонинг иккита асосий илдизи бор. Биринчидан, литийнинг жаҳон заҳиралари деярли эллик миллион тоннадан ошади, улардан ўнтаси Аргентинада, тўққизтаси Боливияда, саккиз ярими Чилида, Хитойда етти миллион тонна, АҚШда олти ярим, Австралияда. 5 миллион тоннага эга. Агар биз учун дўстона бўлмаган мамлакатларни рўйхатдан олиб ташласак ва Аргентина ва Чилини қўшсак, бизни ресурс тузоғига тушиб қолганимизни ва ундан чиқиш йўллари унчалик кўп эмаслигини кўриш осон.Иккинчидан, муаммо шундаки, Россияда ўзининг литий конлари мавжуд бўлиб, уларнинг прогноз ҳажми беш миллион тоннага баҳоланмоқда, аммо мамлакатимиз уларни ҳеч қачон ўзлаштирмаган. Муҳим хом ашёни чет элдан сотиб олишни афзал кўрган. Бундан ташқари, Россияда эртага ҳам литий ва унинг бирикмаларини саноат ишлаб чиқаришини йўлга қўйишга қодир камида учта корхона мавжуд. Гап Красноярск, Новосибирск ва Тула вилоятидаги заводлар ҳақида бормоқда.Лекин объективлик нуқтаи назарида айтиш жоизки бу ушбу соҳани ривожлантириш борасида дастлабки қадамлар ва 2021 йилда бошланган эди.Ўтган йилнинг октябрь ойида Ер қаъри заҳираларидан фойдаланиш федерал агентлиги раҳбари в. б. Евгений Петров литий конлари бўлган 17 та участкага бир вақтнинг ўзида лицензия берилишини ва ривожланиш лойиҳалари нафақат пастга қараб, балки ўнлаб марта қайта ҳисоблаб чиқилишини ваъда қилди. Баёнотдан келиб чиққан ҳолда, Голцовское конини ўзлаштириш учун лицензия олиш учун бошланғич тўлов 75 миллиарддан 700 миллион рублга, Колмозерское кони учун эса худди шундай тўлов - 11 миллиарддан 200 миллионга туширилади. Бу ваъдалар қай даражада амалга оширилганини аниқлаш қийин, чунки ихтисослашган нашрлар ва бўлимлар бу борада сирли сукут сақламоқда.Ягона амалга оширилган лойиҳа - жорий йилнинг февраль ойи бошида “Газпром” томонидан Саноат ва савдо вазирлиги воситачилигида Иркутск нефть компанияси билан юқорида айтиб ўтилган Ковиктинск конида литий қазиб олиш бўйича шартнома тузгани рўйхатга олинган. Табиийки, бундай қисқа вақт ичида амалий ишлар жойида ҳам бошланмади. Мамлакат эса кеча литийга муҳтож эди.Мен бу ерда алоҳида муаммо йўқлигини ва бизнинг ғарбий ҳамкорларимиз русларнинг онгига чалкашлик киритиш учун буни ўйлаб топишди, деб ёзмоқчиман, лекин бу тўғри эмас. Саноат ва савдо вазирлиги мавжуд вазиятни улкан муаммо сифатида баҳолайди ва ҳали ҳам ишлаётган ягона таъминот канали Боливия эканлигини таъкидлайди. Шу билан бирга, Лотин Америкасининг бошқа икки давлатининг демарши фонида қийин даврларнинг бошланишига тайёргарлик кўриш мантиқан тўғри келади.Литий стратегик хом ашё бўлиб, унинг заҳиралари ҳақидаги маълумотлар ҳеч бўлмаганда расмий фойдаланиш учундир. Тегишли манбаларга эга бўлмаган шахс учун эса мавжуд вазиятнинг мураккаблигини холисона баҳолаш ниҳоятда қийин, шунинг учун биз тегишли вазирлик маълумотларига асосланамиз.Суҳбатимизнинг сўнгги қисмида келинг, фитна назарияларига ҳам озроқ эътибор берайлик. Гап шундаки, литий захиралари нафақат Россиянинг Шимолий ва Сибир ўлкаларида, балким яқинроқ ва қулайроқ ҳудудларда ҳам мавжуд. Масалан Украинанинг Кировоград яқинидаги Полоховское кони, Донецк вилоятидаги Шевченковское ва Запороже вилоятидаги Крутая Балка кониларида 5 млн. тонна аниқланган литий заҳиралари мавжуд.Уларнинг заҳиралари тахминан тахмин қилинган, аммо маъданлар тахминан 300 метр чуқурликда жойлашган бўлиб, кончилик технологияларининг ҳозирги ривожланиш даражасида, бу унчалик катта муаммо эмас. Қизиғи шундаки, Крутая Балка Мариупол ва Бердянск ўртасида жойлашган ва Шевченковское кони Угледардан ўн километр узоқликда жойлашган. Биринчиси аллақачон Донбасс республикалари назорати зонасида, иккинчи гуруҳи конлар эса бир неча километр узоқликда жойлашган. Албатта, Россия Бош штаби ўз режаларини геологик харитага асосан тузмайди, аммо тасодиф рамзий маънога эга...\nроссия, санкциялар, украина\n© Sputnik / Александр Кряжев / Фотобанкка ўтишЛиния по тестированию готовых аккумуляторов\nРоссияда этакчи бўлган бир қатор асосий саноат тармоқларига путур етказиши ва жиддий оғриқли оқибатларга олиб келиши мумкин.\nФедерация Кенгашидаги нутқи давомида Саноат ва савдо вазирлигининг Металлургия ва материаллар департаменти директори ўринбосари Владислав Демидов жуда ёқимсиз хабарни эълон қилди - Чили ва Аргентина Россия корхоналари учун литий хом ашёсини жўнатишни тўхтатди.\nЕтказиб беришнинг тўхтатилиши ҳақиқатан ҳам нохуш ҳодиса бўлиб, Россияда етакчи бўлган бир қатор асосий саноат тармоқларига путур етказиши ва жиддий оғриқли оқибатларга олиб келиши мумкин.\nКелинг, вазиятни батафсил ўрганайлик. Инсоният эволюцион ривожланиши металларни қазиб олиш ва қайта ишлаш билан узвий боғлиқдир. Мактабда биз мис, бронза ва темир даврларини ўрганганмиз. Уларнинг давомийлиги асрлар билан ўлчанган. Улар давомида бизнинг узоқ аждодларимиз номи юқорида тилга олинган металлар ҳамда уларнинг қотишмаларни билан танишдилар, ўргандилар ва уларни тобора маҳорат билан қайта ишлашни йўлга қўйдилар. Бу умумжаҳон тараққиётига ёрдам берди ва ҳаёт сифатини яхшилади.\nАгар биз эволюцион ўхшашликлар қаторини кенгайтирадиган бўлсак, унда литий, шубҳасиз, ХХI аср металли унвонини олади. Узоқ вақт давомида ушбу юмшоқ ва эгилувчан металл катта талабга эга эмас эди, лекин иккинчи минг йилликнинг охирида, литийнинг термоэлектрик хусисиятлари кашф этилгандан ва саноат миқёсида синовдан ўтказилганда сўнг ҳамма нарса ўзгарди. Литий сулфид, мис сулфид билан бирга, термоэлектрик конверторлар (терможуфтлик), шунингдек, кимёвий сақлаш ва оқим манбалари учун яримўтказгичлар ишлаб чиқаришнинг ажралмас қисмига айланди.\nЛитийдан барча турдаги аккумуляторлар учун электролитли гальваник ячейкалар ишлаб чиқарилади. Одатдагидек гидроксидли аккумуляторларда литий гидроксиди уларсиз ишлаган ресурсларни уч баравар оширишга ва дастлабки қувватни йигирма фоиздан кўпроққа оширишга имкон берди.\nАйтиш керакки, ҳар биримиз батарея ёрдамида ишлайдиган замонавий қурилмалардан фойдаланамиз. Уларсиз замонавий ҳаётимизни тасаввур қила олмаймиз. Бундан ташқари, литий мобил телефонлар ва ҳозирча кам сонли бўлган электромобиллар доирасини тарк этиб, тобора кенгроқ бозорларни забт этмоқда, масалан, ер ости кон юклагичлари каби экзотик ускуналар учун қувват манбаларига айланмоқда, яъни ёнғин хавфи юқори бўлган жойларда бу жуда муҳимдир.\nШунингдек, литийнинг фармакологияда ҳам қўлланилади, бундан кам одам хабардор бўлса-да. Ярим асрдан кўпроқ вақт давомида бу металл мураккаб маник ва депрессив касалликларни даволаш учун ишлатиладиган психотроп препаратларни ишлаб чиқариш учун ишлатилган.\nЛитий оғир саноатда ҳам талабга эга, хусусан алюминийни эритиш ва қотишма, металларнинг эгилувчанлигини, мустаҳкамлигини ва тикланишини ошириш учун.\nШу билан бирга, замонавий Россия учун жуда муҳим бўлган асосий саноат мавжуд бўлиб, унда юқорида айтиб ўтилган металлсиз ишламайди. Гап ядровий энергетика ҳақида бормоқда, бу ерда литий тритий ишлаб чиқаришнинг ягона манбаи бўлиб, у реакторни ҳимоя қилиш тизими учун бошқарув новдаларини ишлаб чиқаришда ҳам қўлланилади. Суюқ литий-7 изотопи (натрий ёки цезий билан қотишма) термал нейтронларни мукаммал даражада ушлаб туради ва ҳақли равишда мукаммал совутувчи ҳисобланади.\nРоссия литийхом ашёси импортига жиддий боғлиқ. 2019 йилда ушбу металлни харид қилиш ҳажми 61 тоннадан ортиқни ташкил этганлигини айтиш кифоя, шундан 41 тоннаси Чилидан етказиб берилган, яна 14 тоннаси Аргентина импорти ҳисобига қўшилган. Учинчи ўринда 6 тонна камтарона кўрсатгич билан Хитой. Яъни, тушуниш осон бўлганидек, шимолий қўшнисининг қатъий истакларини аниқ бажараётган Лотин Америкаси давлатларининг демарши нафақат Россиянинг жаҳон ядро бозоридаги иштирокининг кенгайишига тўсқинлик қилиши мумкин, балки Ўрта муддатли истиқболда Россиянинг ўзида ядровий реакторларнинг ишлашининг ишончлилиги шубҳа остига қўйиши мумкин.\nҲозирги муаммонинг иккита асосий илдизи бор. Биринчидан, литийнинг жаҳон заҳиралари деярли эллик миллион тоннадан ошади, улардан ўнтаси Аргентинада, тўққизтаси Боливияда, саккиз ярими Чилида, Хитойда етти миллион тонна, АҚШда олти ярим, Австралияда. 5 миллион тоннага эга. Агар биз учун дўстона бўлмаган мамлакатларни рўйхатдан олиб ташласак ва Аргентина ва Чилини қўшсак, бизни ресурс тузоғига тушиб қолганимизни ва ундан чиқиш йўллари унчалик кўп эмаслигини кўриш осон.\nИккинчидан, муаммо шундаки, Россияда ўзининг литий конлари мавжуд бўлиб, уларнинг прогноз ҳажми беш миллион тоннага баҳоланмоқда, аммо мамлакатимиз уларни ҳеч қачон ўзлаштирмаган. Муҳим хом ашёни чет элдан сотиб олишни афзал кўрган. Бундан ташқари, Россияда эртага ҳам литий ва унинг бирикмаларини саноат ишлаб чиқаришини йўлга қўйишга қодир камида учта корхона мавжуд. Гап Красноярск, Новосибирск ва Тула вилоятидаги заводлар ҳақида бормоқда.\nШу билан бирга жуда зарур бўлган металлнинг ер ости заҳиралари ҳам қўл етмайдиган жойда эмас. Мурманск вилоятида конлар кластери жойлашган, Шарқий Сибирдаги Ковиктин табиий газ конида литий ҳам топилган. Ушбу кон бир неча йиллардан бери "Газпром" томонидан ишлатилмоқда ва "Сибир қудрати" қувурига етказиб берилаётган газнинг катта қисми ана шу ердан олинмоқда. Шу билан бирга, такрор айтамиз, ўзимизда литий ишлаб чиқариши ҳажми жуда кам.\nЛекин объективлик нуқтаи назарида айтиш жоизки бу ушбу соҳани ривожлантириш борасида дастлабки қадамлар ва 2021 йилда бошланган эди.\nЎтган йилнинг октябрь ойида Ер қаъри заҳираларидан фойдаланиш федерал агентлиги раҳбари в. б. Евгений Петров литий конлари бўлган 17 та участкага бир вақтнинг ўзида лицензия берилишини ва ривожланиш лойиҳалари нафақат пастга қараб, балки ўнлаб марта қайта ҳисоблаб чиқилишини ваъда қилди. Баёнотдан келиб чиққан ҳолда, Голцовское конини ўзлаштириш учун лицензия олиш учун бошланғич тўлов 75 миллиарддан 700 миллион рублга, Колмозерское кони учун эса худди шундай тўлов - 11 миллиарддан 200 миллионга туширилади. Бу ваъдалар қай даражада амалга оширилганини аниқлаш қийин, чунки ихтисослашган нашрлар ва бўлимлар бу борада сирли сукут сақламоқда.\nЯгона амалга оширилган лойиҳа - жорий йилнинг февраль ойи бошида “Газпром” томонидан Саноат ва савдо вазирлиги воситачилигида Иркутск нефть компанияси билан юқорида айтиб ўтилган Ковиктинск конида литий қазиб олиш бўйича шартнома тузгани рўйхатга олинган. Табиийки, бундай қисқа вақт ичида амалий ишлар жойида ҳам бошланмади. Мамлакат эса кеча литийга муҳтож эди.\nМен бу ерда алоҳида муаммо йўқлигини ва бизнинг ғарбий ҳамкорларимиз русларнинг онгига чалкашлик киритиш учун буни ўйлаб топишди, деб ёзмоқчиман, лекин бу тўғри эмас. Саноат ва савдо вазирлиги мавжуд вазиятни улкан муаммо сифатида баҳолайди ва ҳали ҳам ишлаётган ягона таъминот канали Боливия эканлигини таъкидлайди. Шу билан бирга, Лотин Америкасининг бошқа икки давлатининг демарши фонида қийин даврларнинг бошланишига тайёргарлик кўриш мантиқан тўғри келади.\nЛитий стратегик хом ашё бўлиб, унинг заҳиралари ҳақидаги маълумотлар ҳеч бўлмаганда расмий фойдаланиш учундир. Тегишли манбаларга эга бўлмаган шахс учун эса мавжуд вазиятнинг мураккаблигини холисона баҳолаш ниҳоятда қийин, шунинг учун биз тегишли вазирлик маълумотларига асосланамиз.\nРоссияга литий етказиб бериш билан боғлиқ вазият ноаниқлик бўлиб қолмоқда. Умид қиламизки, вазирликлар, Росатом давлат корпорацияси ва Газпром холдингининг умумлашган қиёфасидаги “коллектив рус эркаги”, тарихда бир бир неча бор содир бўлгани каби, жиддий дақиқаларда ақлини жамлаб олади ва керакли мўъжизани амалга оширади. Яхшиямки, давлат эҳтиёжи учун керакли ҳамма нарса, жумладан литий ҳам ўз заҳираларимизда кераклича мавжуд.\nСуҳбатимизнинг сўнгги қисмида келинг, фитна назарияларига ҳам озроқ эътибор берайлик. Гап шундаки, литий захиралари нафақат Россиянинг Шимолий ва Сибир ўлкаларида, балким яқинроқ ва қулайроқ ҳудудларда ҳам мавжуд. Масалан Украинанинг Кировоград яқинидаги Полоховское кони, Донецк вилоятидаги Шевченковское ва Запороже вилоятидаги Крутая Балка кониларида 5 млн. тонна аниқланган литий заҳиралари мавжуд.\nУларнинг заҳиралари тахминан тахмин қилинган, аммо маъданлар тахминан 300 метр чуқурликда жойлашган бўлиб, кончилик технологияларининг ҳозирги ривожланиш даражасида, бу унчалик катта муаммо эмас. Қизиғи шундаки, Крутая Балка Мариупол ва Бердянск ўртасида жойлашган ва Шевченковское кони Угледардан ўн километр узоқликда жойлашган. Биринчиси аллақачон Донбасс республикалари назорати зонасида, иккинчи гуруҳи конлар эса бир неча километр узоқликда жойлашган. Албатта, Россия Бош штаби ўз режаларини геологик харитага асосан тузмайди, аммо тасодиф рамзий маънога эга...


Жарима майдончасидан мотоциклни олиб қочган шахс қўлга олинди - Zamin.uz\n10:08 / 05.09.2020\nЖарима майдончасидан мотоциклни олиб қочган шахс қўлга олинди\nФарғона вилояти Ўзбекистон туманида 2 сентябрь куни соат 04:30ларда фуқаро С.Ж. Жангир қишлоғида жойлашган жарималар майдончасида сақланаётган, фуқаро Қ.А.га тегишли бўлган давлат рақамсиз “Ява” русумли мотоциклни олиб қочган.\nФарғона вилояти ИИБ ахборот хизмати хабарига кўра, С.Ж. Қўқон–Яйпан йўлида мотоциклни етаклаб бораётган вақтида, ушбу ҳудудда хизмат олиб бораётган Ўзбекистон тумани ИИБ ХПБ профилактика инспекторлари томонидан тўхтатилиб ушланган.\nМазкур ҳолат юзасидан С.Ж.га нисбатан Ўзбекистон тумани ИИБ ҳузуридаги тергов бўлими томонидан Жиноят кодексининг 267-моддаси 2-қисми “г” банди билан (транспорт воситасини олиб қочиш) билан жиноят иши қўзғатилиб, унга нисбатан суд томонидан “қамоққа олиш” тарзидаги эҳтиёт чораси қўлланилган.\nЖиноят кодексининг 267-моддаси 2-қисмида кўрсатилган жиноятни содир этган шахс ўн йилгача озодликдан маҳрум қилиш билан жазоланади. “Замин” янгиликларини “Одноклассники”да кузатиб боринг


Технология фани ўқувчиларда меҳнатга муносабатни шакллантириш, айниқса, тадбиркорликни ривожлантиришга катта эътибор берилаётган бугунги кунда ёшлар қалбида миллий ҳунармандчилик турларига қизиқиш уйғотишда муҳим аҳамият касб этади.\nПрезидентимиз илгари сурган беш ташаббусдан бири айнан хотин-қизларни иш билан таъминлаш экани ҳам бежиз эмас. Ўйлаб кўрилса, уй шароитида ҳам ҳунар ортидан озми-кўпми маблағ топишга эришаётган юртдошларимиз кўпчиликни ташкил этади. Банкдан олинган имтиёзли кредит ҳисобидан замонавий тикув машиналари сотиб олиб, маҳаллага маиший хизмат кўрсатиш орқали ҳам оилавий тўкинчиликка эришаётганлар кўп. Шунинг учун мактабимизда ҳам ўқув жарёнида тўгараклар фаолиятни йўлга қўйилиб, бичиш-тикишга лаёқати бор ўқувчиларга қўшимча машғулотлар олиб борилди. Натижада уларнинг аксарияти қўли гул чеварлар экани маълум бўлди.\nЎқувчилар ёзги таътил кунларида севимли машғулот билан шуғулланиш орқали ҳам руҳий ҳаловатга эришади. Бу борада кундузги дам олиш оромгоҳларида ташкил этилган миллий ҳунармандчилик тўгараклари ёшларда катта қизиқиш уйғотмоқда. Ўйлайманки, ўқувчилар таътилда мароқли дам олиб, аъло ўқиш учун куч-қувват олиб қайтадилар.\nЧортоқ туманидаги 35-мактаб ўқитувчиси


2020 йил 5-август 01:54 (GMT+5)\nЎзРТХБ савдоларининг сентябрь ойидаги якунлари\nСентябрь ойининг савдо якунларига кўра ЎзРТХБда биржанинг ҳар бир платформасида савдо ҳажмининг ўсиши кузатилди. 2014 йилнинг шу даврига қиёслаганда биржада тузилган битимларнинг умумий ҳажми 3,1% га ошган, яъни 812,6 млрд.сўмни ташкил этди.\nАрматуранинг котировкалари пасайиб бормоқда\nАрматуранинг биржа бозорида талаб ва таклифга мувофиқ тарзда ўзгарувчанлик сақланмоқда. Хусусан, январь ойида савдога қўйилган СТ-12-35 ГС маркали арматуранинг ҳажми 460 тоннани ташкил этган бўлса, март ойида ушбу кўрсаткич 917 тоннага етди ва кейинчалик у ўртача 728 тоннагача тушиб кетди. Шу боис январь-март ойларида маҳсулотнинг бир тоннаси учун белгиланган ўртача нархлар 2,8 млн сўмдан 2,3 млн сўмгача пасайди. Бошқа сўзлар билан айтганда, ушбу даврда арматуранинг биржа бозоридаги нархи жорий йил учун энг юқори чўққисидан энг паст даражасигача тушиб кетди.


Саудия Арабистони Ўзбекистон билан тўқимачилик соҳасида ҳамкорлик қилади\nИқтисодиёт 18:21 / 30.01.2019 5296\n«Ўзтўқимачиликсаноат» уюшмасида Саудия Арабистонининг «Ajlan&Bros» корпорацияси бош директори жаноб Николас Гилани бошчилигидаги делегация билан учрашув бўлиб ўтди. Уюшма матбуот хизмати Kun.uz'га шу ҳақида хабар берди.\nФото: "Ўзтўқимачиликсаноат" уюшмаси матбуот хизмати\nМаълумот учун: «Ajlan&Bros» - тайёр тўқимачилик кийимлари ишлаб чиқариш соҳасида етакчи халқаро корпорация бўлиб, 1979 йилда Саудия Арабистонида ташкил этилган. Умумий қиймати 2,2 миллиард доллар бўлган корпорация 10 дан ортиқ глобал бренд (Ferrari, Maserati, AstonMartin, Puma, Nike, Adidas, Reebok ва бошқалар) билан ҳамкорлик қилади. Корпорацияда 9 мингдан ортиқ киши меҳнат қилади.\nУчрашувда Ўзбекистонда бизнесни жорий этиш истиқболлари, жумладан, хорижий сармоядорлар учун яратилган шарт-шароит ва имтиёзлар муҳокама қилинди. Хорижий компания вакиллари республикамизнинг тўқимачилик, тикувчилик ва трикотаж саноати соҳасидаги ютуқларини, шунингдек, мамлакатда амалга оширилаётган кенг кўламли иқтисодий ислоҳотларни юқори баҳолади.\nХорижий меҳмонлар Ўзбекистонда тайёр тўқимачилик маҳсулотлари ишлаб чиқаришни йўлга қўйиш бўйича инвестиция лойиҳасини амалга оширишни режалаштираётганини маълум қилди.\nАйни дамда делегация Ўзбекистонда бўлиб турибди. Лойиҳани жорий этиш масалаларини муҳокама қилиш учун Жиззах, Андижон ва Навоий вилоятлари ҳокимликларида учрашувлар режалаштирилмоқда.\n23:56 / 24.08.2019 4289\n23:20 / 24.08.2019 2289


Сиёсий партиялар сайловда иштирок этиш учун қанча имзо тўплади? - zarnews.uz\nСиёсий партиялар сайловда иштирок этиш учун қанча имзо тўплади?\nАмалдаги қонунчиликка кўра, депутатликка номзод кўрсатиш учун сиёсий партия сайловга камида етмиш кун қолганида Марказий сайлов комиссиясига қуйидаги ҳужжатларни тақдим этиши керак:\n- сайловда иштирок этиш тўғрисида партия раҳбари томонидан имзоланган ариза;\n- Ўзбекистон Республикаси Адлия вазирлигининг сиёсий партия сайлов кампанияси бошланганлиги эълон қилинган кундан камида тўрт ой олдин рўйхатга олинганлигини тасдиқловчи маълумотнома;\n- имзо варақалари.\nИмзолар қандай ва қачон тўпланади?\nСиёсий партия сайлов кампанияси бошланганлиги эълон қилинган кундан камида тўрт ой олдин Адлия вазирлиги томонидан рўйхатга олинган ва ўзининг сайловда иштирок этишини қўллаб-қувватловчи камида қирқ минг сайловчининг имзосини тўплаган тақдирдагина депутатликка номзодлар кўрсатиши мумкин.\nСайловчиларнинг имзосини тўплаш иш, хизмат, ўқиш, яшаш жойида, сайловолди тадбирларида, шунингдек, ташвиқот юритиш ва имзо тўплаш қонун билан тақиқланмаган бошқа жойларда амалга оширилади. Имзо тўплаётган шахс томонидан сайловчиларни мажбурлаш ва ўзига оғдириб олишнинг ҳар қандай шакли қонунда белгиланган жавобгарликка сабаб бўлади.\nСайлов кодексининг 38-моддасида сайловчилар битта ёки бир нечта сиёсий партияни ёхуд Ўзбекистон Республикаси Президентлигига номзодларни қўллаб-қувватлаб имзо қўйишга ҳақли эканлиги белгиланган.\n"Миллий тикланиш" демократик партияси вилоят кенгаши имзо тўплаш ишларини якунлади. Партия матбуот хизматининг маълум қилишича, Самарқанд вилоятидан 3400 та имзо тўпланиб, тегишли тартибда топширилган.\n"Адолат" социал-демократик партияси вилоят кенгаши 3400 та имзо тўплашни 3 октябрь санаси билан якунлайди. Бугунгача тўпланган имзолар партия фаоллари томонидан қайта кўздан кечирилмоқда.\nХалқ демократик партиясининг вилоят кенгаши 3200 та имзо тўплашни режалаштирган ва ўтган даврда 1800 нафар хайрихоҳларнинг имзолари йиғилган. Партия матбуот хизматининг маълумотига кўра, жараённи 6 октябргача якунлаш режалаштирилган.\nЭнг катта тақсимот берилган Ўзбекистон Либерал-демократик партияси вилоят кенгаши 3800 та имзо тўплаб топшириш борасида фаол иш олиб бормоқда.\nИмзолар тўғри тўпланганми?\nСайлов кодексининг 39-моддасига кўра, сиёсий партиялар тақдим этган имзо варақаларининг тўғри тўлдирилганлиги Марказий сайлов комиссияси томонидан беш кунлик муддатда текширилади. Аввалги қонунчиликда бу муддат етти кун эди.\nАгар Марказий сайлов комиссияси томонидан танлаб олинган имзо варақаларининг чорак қисмидан кўпроғини текшириш натижасида имзо варақалари қонун бузилган ҳолда тузилганлиги аниқланса, мазкур имзо варақалари сиёсий партиянинг ваколатли вакилига қайтарилади ва унга камчиликларни бартараф этиш учун икки кунлик муддат берилади. Агар қўллаб-қувватловчи шахсларнинг (сайловчиларнинг) имзолари сони белгиланган энг кам миқдордан яна оз бўлиб чиқса, мазкур имзо варақалари тўлиғича ҳақиқий эмас деб топилади.


Давлат органлари сайтларида онлайн қабулхоналар ёпилади – Газета.uz\nДавлат органлари сайтларида онлайн қабулхоналар ёпилади\nЭндиликда давлат органлари раҳбарларига ягона сайт — Президент виртуал қабулхонаси орқали мурожаат қилиш мумкин.\n21 феврал 2018, 16:59 Сиёсат Технологиялар\nВазирлик ва маҳкамалар сайтларида 25 февралдан бошлаб раҳбарларнинг виртуал қабулхоналари ёпилади. Эндиликда уларга ариза, шикоят ва таклифлар билан ягона сайт — Ўзбекистон Президенти Виртуал қабулхонаси орқали мурожаат қилиш мумкин.\nАввал хабар қилинганидек, 1 февраль куни давлат раҳбари Виртуал қабулхонасининг янги талқини ишга туширилди. Унда давлат органлари раҳбарларига мурожаат юбориш модули ҳам ўрин олган. Шунингдек бу ерда барча давлат муассасалари раҳбарларининг фуқароларни қабул қилиш жадвалини ҳам топиш мумкин.\nДавлат органлари онлайн қабулхоналари фаолиятининг тўхтатилиши вазифаларнинг такрорланишидан қочиш, мурожаатларни кўриб чиқиш устидан назоратни яхшилаш ҳамда барча жараёнлар самарадорлиги ва шаффофлигини оширишга хизмат қилади.


Ҳарбий тавсияномалардан 300таси сохта чиқди - 30.10.2020, Sputnik Ўзбекистон\nБу йил ОТМга имтиёзли кириш мақсадида 13 107 нафар абитуриент ҳарбий қисм қўмондонлиги тавсияномаларини тақдим этган. 30.10.2020, Sputnik Ўзбекистон\nТОШКЕНТ, 30 окт – Sputnik. Бу йилги ОТМларга қабул мавсумида 300дан ортиқ соҳта ҳарбий тавсияномалар аниқланди, деб хабар қилди ДТМ директори ўринбосари Сардор Ражабов АОКАда бўлиб ўтган матбуот анжуманида.\n2020 – 2021 ўқув йилида жами 13107 нафар абитуриент ҳарбий қисм қўмондонлиги тавсияномаси тақдим этган. Улардан 1828 таси қайта текширилган.\nТекширув натижасида қуйидагилар аниқланган:\n1516 нафари тавсияномалар ҳақиқийлиги;\n172 нафари сафарбарлик чақирув резервида хизмат қилгани;\n85 нафари ҳарбий хизматни ўтамагани;\n55 нафари ҳарбий хизматни ўтган бўлса-да, тавсияномага эга эмаслиги.\nТекширув натижалари тест натижалари билан бирга таҳлил қилинганидан сўнг 1615 нафар абитуриентдан 128 нафари давлат грантига, 478 нафари тўлов-контракт асосида талабаликка тавсия этилган.


Фарғонада 16-18 ёшдаги ўсмирлар таксичини қасддан ўлдиришди - UzNews.uz\n22 июля, 11:44 1073 0\n4 нафар ўсмир таксичининг пуллари, телефони ва автомобилини ўғирлашни режалаштиришган. Прокуратура жиноий иш очди.\n19 июл куни кечаси 16 ёшли Мадиёр Тиллабоев, 17 ёшли Диёрбек Аҳмедов ва Нурмуҳаммад Абдурашидов, 18 ёшли Тимур Копачёв Фарғона шаҳрида спиртли ичимлик ичиб, таксичини тунашни режалаштиришади.\nУлар дўкон сотувчисининг телефонидан фойдаланиб, такси чақиришади ва Қува туманидаги “Каркидон” сув омборига боришади.\nСув омборига етганида Нурмуҳаммад ҳайдовчига кўнгли беҳузур бўлаётганини айтади ва машинадан тушиб, қайчи билан 46 ёшли ҳайдовчининг бўйнига уради. Ҳайдовчи пастга тушгач, ўсмирлар таксичининг юзига тош билан уришади, оёқ-қўллари билан бошқа тан жароҳат етказишади. Хушсиз бўлган ҳайдовчининг ёнидан Mi Note Pro телефонини олишиб, таксичининг автомобилида Фарғона шаҳрига қайтиб келишади.\nТезкор тадбирда яширинган жиноятчилар қўлга олинган.\nМазкур ҳолат юзасидан 20 июль куни Фарғона вилояти прокуратураси томонидан Жиноят кодексининг 97 (Қасддан одам ўлдириш) ва 164-моддалари (Босқинчилик) билан жиноят иши қўзғатилган. Тергов ҳаракатлари олиб борилмоқда.\n2 августа, 18:34 2093 0\n3 августа, 14:30 1251 0\n2 августа, 14:25 1034 0\n2 августа, 13:33 975 0\n2 августа, 16:12 809 0\n3 августа, 15:29 697 0\n29 Июля, Четверг 1336 0\n29 Июля, Четверг 693 0\n29 Июля, Четверг 822 0\n06 Июля, Вторник 18929 3\n08 Июля, Четверг 15286 0\n02 Июля, Пятница 13522 0\n14 Июля, Среда 1231 2\n12 Июля, Понедельник 2130 1


«ТЎРТ ОЙДАН БУЁН САРСОНМИЗ» » «Қўшчинор» газетаси\nДемонстрационный сайт » Туман ҳаёти » «ТЎРТ ОЙДАН БУЁН САРСОНМИЗ»\nЁхуд Сарибозор маҳалласидаги муаммолар қачон бартараф этилади?\nТаҳририятимизга туманимизнинг Сарибозор маҳалласида яшовчи фуқаролар томонидан шикоят аризаси келиб тушди. Унда 2018 йилда фойдаланишга топширилган янгиланган намунавий лойиҳалар асосида қурилган арзонлаштирилган уй-жойлардаги камчилик ва муаммолар баён этилган. Қуйида мазкур шикоятнинг мазмунини келтириб ўтамиз:\nБиз яшаётган намунавий лойиҳа асосида қурилган уй-жойларда муаммолар мавжуд. Жумладан, тўрт ойдан буён ичимлик сувининг йўқлиги яна кўплаб ноқулайликларни келтириб чиқараяпти. Яъни иситиш тизими ишламайди, ҳожатхона, ҳаммомдан фойдалана олмаяпмиз. Йўллар асфальт қилинмаган, боз устига ёмғир ва қор сувларининг чиқиб кетиши учун йўл йўқ. Шу сабабдан оқова суви ҳовлига кираяпти. Оқибатда уй деворлари намиқиб ёрилаяпти. Эшиклар яхши ёпилмайди. Ички деворлар моғорлаяпти.\nШунингдек, қурилиш лойиҳасида асосий кўча 12 метр бўлиши лозимлиги кўрсатилган. Бироқ, кўчанинг ярмини маҳалла фуқаролари ноқонуний равишда эгаллаб олиб, уй-жой қуриб олишган. Айни дамда йўл 6 метрни ташкил этади. Бундан ташқари, мазкур турар-жойда маиший хизмат кўрсатиш шахобчаси, савдо дўкони ва автотураргоҳ бўлиши керак, деб ҳисоблаймиз.\nБиз юқоридаги муаммолар юзасидан тегишли ташкилот раҳбарларига бир неча бор оғзаки ва ёзма равишда мурожаат этдик. Ҳатто, сектор раҳбари — туман ички ишлар бўлими бошлиғи М. Шермуҳаммедовга, туман прокуратурасига, Ўзбекистон Республикаси Президентининг Тойлоқ туман Халқ қабулхонасига ҳам маълум қилдик. Бироқ, ҳеч қандай ўзгариш сезилмади. Шундан сўнг мазкур уйларнинг қурувчиси «Қишлоқ қурилиш инвест» инжиниринг компанияси Самарқанд вилояти филиалининг собиқ раҳбари Олим Очилов билан учрашдик. Ҳар гал борганимизда «Муаммони 2-3 кунда «ечамиз», деб қўйнимизни пуч ёнғоққа тўлдириб юбораверди. Қайта-қайта бораверганимиздан сўнг компания ходими Одил Мухторов келиб, муаммони «ўрганиб» кетди. Аммо...\nКелиб-кетувчиларнинг барчаси бир хил жавобни айтишади: «Ҳаммасини ҳал қиламиз». Ҳал бўлишини биламиз. Лекин қачон? Мана тўрт ойдан буён сарсонмиз. Кирмаган эшигимиз қолмади...\nМуаммони ўрганиш учун туман ҳокимлиги қурилиш ишлари бўлими мутасаддилари билан биргаликда Сарибозор маҳалласига борганмизда бу ердаги масала чиндан ҳам жиддий эканлигига амин бўлдик. Бирпасда атрофимизни одамлар ўраб олиб, вазиятни тушунтира кетишди.\n— Сиз ҳаво яхши, ерлардан нам қочган вақтда келдингиз-да, — дейди шу уйларнинг бирида яшовчи Ихтиёр Эшпўлатов. — Бу ердаги ҳолатни ёмғир ёққанида кўрсангиз эди. Кўча ҳовлига нисбатан анчагина баланд. Шу туфайли ёмғир суви ҳовлиларга киради. Оқибати, мана, — дея намиққан, ёрилиб, сирти кўчган деворларга ишора қилди.\n— Уй учун тўланадиган кредит пулини бир-икки кун кечиктирсангиз, туғилганингизга пушаймон қилдиришади. Лекин, бу ердаги камчиликлар, муаммолар билан ҳеч ким ҳисоблашмайди. Шунча тўловга яраша, яхши шароитда яшашга ҳаққимиз борку, — дея бошқалар ҳам ўз фикрини билдирди.\nЮқоридаги ҳолат бўйича туман ҳокимлигининг бош мутахассиси Хуршид ака Тўхтаевдан изоҳ сўрадик.\n— 2018 йилда Сарибозор маҳалласида янгиланган намунавий лойиҳа асосида 32 та арзонлаштирилган уй-жойлар қурилган. Қурилиш ишларини «Қишлоқ қурилиш инвест» инжиниринг компанияси Самарқанд вилояти филиали ўз зиммасига олган. Ичимлик суви ва йўлларни соз-лаш ҳам уларнинг вазифасига киради. Бу ерда биз қиладиган иш аҳоли томонидан ноқонуний равишда қуриб олинган 3 та уйни бузиб, йўлни кенгайтириш ҳамда қолган юмушларнинг бажарилишини назорат қилишдан иборат.\nАҳолининг эътирозига сабаб бўлаётган яна бир ҳолатга изоҳ бермоқчиман. Улар айтаётган автотураргоҳ, болалар майдончаси, маиший хизмат кўрсатиш шахобчалари учун очиқ ер майдони йўқлиги туфайли қурилиш лойиҳасига киритилмаган. Шу сабабли уларнинг бу талабларини қондира олмаймиз.\nШу ўринда бизга ҳамроҳлик қилган «Қишлоқ қурилиш инвест» инжиниринг компанияси Самарқанд вилояти филиали ходими Шерзод Қосимовга юзландик.\n— Мазкур уй-жойларга тегишли йўлларни асфальтлаш ишлари 2019 йил дастурига киритилган. Сув минораси ҳам ўрнатилган, бир-икки кун орасида хонадонлар ичимлик суви билан таъминланади. Асосий йўлларга тош тўкилиб, ички йўлакларнинг тупроғи олинади ва текисланади, -дея юқоридаги муаммоларни бартараф этиш учун биздан уч кун муҳлат сўрашди.\nАммо орадан уч кун эмас ўн кун вақт ўтди ҳамки вазият тўлиқлигича ўзгармади. Яъни ичимлик суви ҳали ҳамон йўқ. Қор ва ёмғир сувлари учун йўл очиш, кўчаларга тош тўкиш, йўлни кенгайтириш кабилар бажарилмаган. Уч кунда битадиган иш учун бир йил муддат берсак ҳам муаммо ҳал бўлмаслигини тушундик ва яна «Қишлоқ қурилиш инвест» инжиниринг компанияси вилоят филиали билан боғландик. Улардан: «Ичимлик сувини вақтинча фойдаланиб туриш учун чиқариб берган эдик. Вақтинча деганимиз сув тозаловчи ускуна келгунга қадар. Лекин хонадон соҳиблари рози бўлмади. Бу ускуна пойтахтдан буюртма асосида келтирилади. Қолган ишлар ҳам босқичма-босқич йил сўнггига қадар амалга оширилади», деган жавобни олдик.\nШикоят аризасини ўрганиш чоғида, муаммо жойига чақиртирилган «Қишлоқ қурилиш инвест» инжиниринг компанияси вилоят филиали ходимининг «Бу ерда газетчиларга нима бор экан?» деган изтеҳзоли гапи бехосдан қулоғимга чалинган эди. Энди биз ҳам уларга қарата бир гап айтмоқчимиз: Сиз вазифангизни каму кўстсиз, вақтида, эътирозларга сабаб бўлмайдиган даражада уддаласангиз, бизнинг ҳам сиз билан ишимиз йўқ!\nТуман ҳаёти / Жамият


ИНСОН ҲУҚУҚ ВА ЭРКИНЛИКЛАРИНИ ТАЪМИНЛАШ - Ўзбекистон овози газетаси\nИНСОН ҲУҚУҚ ВА ЭРКИНЛИКЛАРИНИ ТАЪМИНЛАШ\nмамлакатимизда амалга оширилаётган суд-ҳуқуқ ислоҳотларининг мазмун-моҳиятини ифодалайди\nЖамиятда қонун устуворлиги ва қонунийликни мустаҳкамлаш, шахс ҳуқуқи ва манфаатларини ишончли ҳимоя қилиш мамлакатимизда амалга оширилаётган суд-ҳуқуқ ислоҳотларининг асосий мазмунини ташкил қилади. Ўтган давр мобайнида суд ҳокимияти мустақиллигини мустаҳкамлаш учун қатор ишлар қилинди. Судлар ихтисослаштирилди, соҳага оид ташкилий-ҳуқуқий асос замон талаблари асосида такомиллаштирилди. Жумладан, «Судлар тўғрисида»ги қонун, жиноят-процессуал ва фуқаролик процессуал қонунчилигига ўзгартишлар киритилди.\nСуд ишларини апелляция ва кассация тарзида кўриб чиқиш институтлари жорий этилди, тергов-суриштирув ва шахсни ҳибсда сақлаш муддатлари сезиларли даражада қисқартирилди, ишларни судларда кўриб чиқишнинг қатъий муддатлари белгиланди. Адвокатура институти ваколатлари кенгайтирилди.\n2001 йили «Жиноий жазоларнинг либераллаштирилиши муносабати билан Ўзбекистон Республикаси Жиноят, Жиноят-процессуал кодекслари ҳамда Маъмурий жавобгарлик тўғрисидаги кодексига ўзгартишлар ва қўшимчалар киритиш ҳақида»ги қонуннинг қабул қилиниши суд-ҳуқуқ соҳасидаги ислоҳотларнинг янги босқичини бошлаб берди, десак хато бўлмайди. Унга кўра, жиноятлар таснифи ўзгартирилиб, оғир ва ўта оғир жиноятларнинг 75 фоизи ижтимоий хавфи катта бўлмаган ва унча оғир бўлмаган жиноятлар тоифасига ўтказилди. Натижада иқтисодиёт соҳасидаги жиноят ишлари бўйича озодликдан маҳрум этиш билан боғлиқ бўлмаган жазо турларини қўллаш имкони кенгайди. Жиноий жазо тизимидан инсонпарварлик тамойилига мутлақо зид бўлган мол-мулкни мусодара қилиш тарзидаги жазо ҳам чиқариб ташланди.\nСудьяларга бўлган талаб кучайтирилди ва уларнинг ижтимоий муҳофазаси юзасидан амалий чоралар белгиланди. «Судлар тўғрисида»ги қонунга киритилган яна бир муҳим янгилик ҳақида шу ўринда тўхталиб ўтиш лозим. Унга кўра, эндиликда судья бўлаётган шахс ўттиз ёшдан кичик бўлмаган, олий юридик маълумотга ва ихтисослиги бўйича ҳуқуқни муҳофаза қилувчи органларда камида беш йиллик меҳнат стажига эга бўлиши талаб этилади. Албатта, бу давр ходим учун, аввало, иш ва ҳаётий тажрибаси ҳамда малакаси ошишига етарли бўлади. Қолаверса, суд-ҳуқуқ тизимидаги давлат сиёсатининг моҳиятини чуқур англайди. Қонунда судьяларнинг фаолият юритиши учун зарур шарт-шароитлар яратиш, уларнинг ижтимоий муҳофазасини кучайтиришга оид масалаларга ҳам ойдинлик киритилган. Масалан, судьялар ўз хизмат вазифаларини бажариши муносабати билан олган даромадлари бўйича жисмоний шахслардан олинадиган даромад солиғидан озод этилади. Лавозимга тайинланганлиги (сайланганлиги) туфайли ишдан озод қилинган судьяларга уларнинг ваколатлари тугагандан кейин судьялик лавозимига сайланишига ёки тайинланишига қадар эгаллаб турган аввалги лавозими берилади. Агар бундай лавозим мавжуд бўлмаса, аввалгисига тенг бошқа иш берилиши белгиланган. Буларнинг барчаси суд ҳокимиятининг жамиятдаги нуфузи, судьяларнинг моддий-маиший шароитларини яхшилаш, энг асосийси, уларни қонун устуворлиги ва қонунийликнинг энг мустаҳкам ҳимоячиси сифатидаги аҳамиятини оширади.\nПрезидентимиз раҳбарлигида юртимизда суд-ҳуқуқ тизимини янада демократлаштириш, жиноят, жиноят-процессуал қонунчилигини ривожлантириш, фуқаролар ҳуқуқ ва эркинликларини пухта ҳимоя қилишни таъминловчи мустақил суд ҳокимиятини шакллантириш ишлари кенг кўламда амалга оширилмоқда. Бу мамлакатимизда инсон ва унинг манфаатлари — энг олий қадрият сифатида тан олингани ҳамда улуғланаётганининг ёрқин далилидир.\nЖиноят ишлари бўйича Юқори Чирчиқ туман суди раиси.


Qalampir.uz | Мирзиёев “энг катта” хавфни айтди (видео)\nМирзиёев “энг катта” хавфни айтди (видео)\nЖамият\t15 Август 18:22 7327\nЎзбекистон Республикаси Президенти Шавкат Мирзиёев раислигида 2019 йилнинг биринчи ярмида амалга оширилган ишларни муҳокама қилиш ҳамда 9 ой ва йил якуни бўйича белгиланган прогноз параметрларига эришишни таъминлайдиган устувор вазифаларга бағишланган кенгайтирилган йиғилиш ўтказилгани ҳақида хабар берган эдик.\nПрезидент йил якунига 4,5 ой муҳлат қолганини эслатиб, энг катта хавф ҳақида гапириб ўтди.\n“Нима учун бундай кўп қарорлар чиқяпти? Биз ҳаммамиз изланишдамиз. Мана шундай оғир шароитда 33 ярим миллион халқни боқиб, уларни рози қилиб, эртанги олган катта-катта режаларимизни амалга ошира оламизми ёки йўқми, деган савол ҳаммангизни қийнаши керак.\nБизда энг катта хавф нимада деган савол мени қийнайди. Энг катта хавф – кадрларнинг савиясида, билимида, илмида ва фидойилигида. Минг афсус энг оғир масала шу. Нима учун мен бугун сизларни йиғдим? Бугунги иш услубимиз бугунги даражамизга мутлақо тўғри келмайди. Агар сизлар ўзгармас экансизлар, вазият ҳам ўзгармайди. Бугун мажлис эмас, бугун виждонимиз олдида ҳисобот - биз шунга муносибми ёки йўқ. Имконият ўз қўлимизда, шундан тўғри хулоса қилиб фойдалана оламизми ёки йўқми.”\nСув йўқлиги, газ йўқлиги, электр энергияси йўқлиги бизга алам қилмайдими?! Ҳамма соҳаларда янги Ўзбекистонни тузаяпмиз. Демократик давлат, олдимизда турган катта синовлар нуқтаи назаридан, ақлимиз, билимимиз, садоқатимиз билан одамларни ишонтира оламизми ёки йўқми?”, деди Шавкат Мирзиёев.\nАввалроқ, Президент нархларнинг кескин ошиб кетишининг олдини олиш масаласига алоҳида эътибор қаратгани ҳақида хабар берган эдик.\n11 Декабрь 21:26 33311\n11 Декабрь 15:25 16684\n12 Декабрь 16:40 15795\n11 Декабрь 20:58 15453\n11 Декабрь 21:47 15429


"Мемориал" Эстемирова ўлимида Қодировни айбламоқда\nНаталья Эстемированинг ўлдирилиши Россия ва хориждаги фуқаролик жамияти фаолларининг кескин норозилигига сабаб бўлди.\nГрознийда истиқомат қилган Наталья Эстемирова Россиянинг 1999 йилда Чеченистонда олиб борган иккинчи урушидан буён республика бўйлаб содир этилган қотилликлар, қийноқлар қўлланилиши ва одам ўғирланиши билан боғлиқ барча ҳолатларни қайд этиб келган.\n50 ёшли Естемирова Инсон ҳуқуқлари “Мемориал” ташкилотининг Чеченистондаги фаол ходимларидан бири эди.\n“Мемориал” ташкилоти раҳбари Олег Орлов Озодликка берган интервьюсида Эстемированинг ўғирланишига Рамзон Қодировга бўйсунувчи хавфсизлик кучларининг алоқаси бор, деган фикрда.\n- Рамзон Қодиров шахсан Эстемирова фаолиятидан норози эди. Қодиров ўзаро мулоқот чоғида шахсан Эстемировага тахдид қилган.\nНаталья Қодировнинг гапларини бизга айтиб берган. Ўшанда Қодиров: “Менинг қўлларим тирсаккача қонга ботган, бу ҳақиқат. Мен бундан уялмайман. Мен ёмон одамларни ўлдирганман, бундан кейин ҳам буни давом эттираман” деган ва ундан сўнг Эстемировани ҳақоратлаб, унга таҳдид қилган, дейди Олег Орлов.\nЭстемирова 15 июл куни Грознийдаги уйи олдида номаълум шахслар томонидан ўғирлаб кетилди ва бир неча соат ўтгач унинг жасади қўшни Ингушетия ҳудудида топилди.\nҲуқуқ фаолининг ўлдириб кетилишига биринчилардан бўлиб муносабат билдирган АҚШ маъмурияти ушбу жиноятни кескин қоралади.\nХалқаро амнистия ташкилоти эса Эстемированинг ўлдирилишини Россия жамиятининг оғзини ёпишга бўлган яна бир уринишдир, дея баҳолади.\nЭстемирова ўлими Қодировнинг рақиб ва танқидчиларининг отиб кетилишига оид ечилмай қолаётган жумбоқлардан яна биридир.\nҚодировнинг ашаддий танқидчиларидан бири журналист Анна Политковская Москвада, яна бири - Қодировнинг собиқ тан соқчиси эса Венада отиб кетилган эди.\n“Новая Газета” муҳаррири Дмитрий Мурадов Қодировнинг яна бир танқидчиси адвокат Станислав Маркелов Москвада отиб кетилганидан сўнг Эстемирова билан гаплашганини эслайди:\n- Мен Наташага иложи борича тезроқ кетиш кераклигини айтдим. Мен унга ҳеч ким ёрдам бермаслиги, уларни ҳеч нарса тўхтатмаслиги ва имкон қадар тезроқ кетиши кераклигини айтганман. У эса менга: "вазият назорат остида", деган эди, дейди Дмитрий Мурадов.\nРасмий Москва жорий йил бошида терроризмга қарши Чеченистонда олиб борилган амалиётларни бекор қилган эди. Бироқ сўнгги ойлар давомида Чеченистон ва унга туташ Ингушетия ва Доғистон каби ўлкаларида бир неча зўравонлик содир этилди.\nҲуқуқ фаолининг ўлдирилишидан ғазабга келган Россия президенти Дмитрий Медведев Бош прокуратурага мазкур жиноят юзасидан пухта тергов олиб боришга топшириқ берди.\nАйни пайтда Чеченистон президенти Рамзон Қодировнинг ўзи ҳам Эстемированинг ўлдирилишини қоралаб чиқди:\n-Биз албатта ушбу жиноятни фош қиламиз ва айбдорлар жазоланади, деди Чеченистон президенти.\n“Новая Газета” муҳаррири Дмитрий Мурадовга кўра, эндиликда Эстемированинг ўлдирилиши юзасидан икки версияни ўртага ташланади.\n- Биринчиси, уни Қодиров ўлдирган. Иккинчиси эса, Эстемирова Қодировни ёмон отлиқ қилиш учун ўлдирилган. Энди ҳамма бу версияларни муҳокама қилади. Бироқ гап бунда эмас. Гап шундаки, мамлакатнинг баъзи жойларида конституцияга риоя қилинмас экан, у ерда ҳар қандай иш рўй бериши мумкин, дейди Дмитрий Мурадов.


Хизр алайҳиссалом пайғамбарми ёки авлиёми?\nОпубликовано: 07.10.2016 15:11 | Автор: ТИИ ўқитувчиси Абдулқодир Абдур Раҳим | Печать | E-mail\nХизр алайҳиссалом ҳақида гап кетар экан, дастлаб у зотни кўрган кишиларнинг завқ билан қилган ривоятлари хаёлга келади. Шу билан бирга, у зотнинг ҳаёт эканини қаттиқ инкор қиладиган ва у зотни ҳаёт дейдиганларни залолатга кетганликда айблайдиганларнинг иддаолари ўша ривоятлардан олинган завқларнинг мазасини тахир қилиб туради. Шу маънода ушбу масала бўйича икки тарафнинг далиллари ва улардан олинган хулосалар билан яқиндан танишиш кўплаб тушунмовчиликларга ойдинлик киритилади. “Хизр” сўзи луғатда “ям-яшил” маъносини англатади. Бу зотнинг Хизр деб аталишига иккита сабаб келтирилган:\n1. Бу зот қуриб сарғайиб қолган ўт-ўланларнинг устига ўтирганида ўтирган жойдаги ўт-ўланлар чайқалиб ям-яшил бўлиб қолган;\n2. Бу зот қаерда намоз ўқиса, ён атрофлари ям-яшил бўлиб қолган.\nУшбу каромат сабабли у зот Хизр деб аталган. Уламолар Хизр алайҳиссаломнинг исми ҳақида қуйидагиларни айтганлар: “Хизр, аслида, у зотнинг улуғ номи бўлиб, исми Балё, куняси Абул Аббос бўлган”.\nХизр алайҳиссалом ҳақидаги ихтилофли қарашларни икки турга ажратиш мумкин:\n1. Хизр алайҳиссалом пайғамбарми ёки валий зот, яъни авлиёми?;\n2. Хизр алайҳиссалом ҳозир тирикми ёки вафот этганми?\nХизр алайҳиссаломнинг пайғамбар ёки фақат валий зот экани ҳақидаги ихтилофларда у зотнинг пайғамбарлигини тасдиқлайдиган уламолар кўпчиликни ташкил қиладилар. Айрим уламолар эса Хизр алайҳиссаломни пайғамбар бўлмаган деганлар.\nХизр алайҳиссаломни пайғамбар бўлмаган дейдиганлар қуйидагича далил келтирганлар:\n– “Қуръонда у зот набий ё расул деб сифатланмаган, балки банда деб сифатланган:\n“Бас, бандаларимиздан бир бандани (Хизрни) топдилар. Биз унга Ўз даргоҳимиздан раҳмат ато этган ва Ўз ҳузуримиздан илм берган эдик”.\nШунга кўра, агар у зот пайғамбар бўлганида, албатта, бошқа пайғамбарлар сингари набий ё расуллигига далолат қиладиган бирор сифат билан зикр қилинган бўлар эди”.\nХизр алайҳиссаломни пайғамбар бўлган, деганлар эса бу далилга қуйидагича жавоб берганлар: “Аллоҳнинг бандаси деган васф юксак мақом бўлиб, бундай мақом билан Қуръонда пайғамбарлар васф қилинган. Масалан, пайғамбаримиз соллаллоҳу алайҳи васалам тунда сайр қилдирилган кеча ҳақидаги оятда ушбу юксак мақом билан васф қилинганлар:\n“(Ўз) бандаси (Муҳаммад)ни тунда сайр қилдирган Зотга тасбеҳ айтилур”.\nШунга кўра, Хизр алайҳиссалом ҳам мазкур юксак мақом билан васф қилинган пайғамбар ҳисобланади”.\nХизр алайҳиссаломни пайғамбар бўлмаган дейдиганлар яна қуйидаги далилни келтирганлар:\n– “Пайғамбарлар қавмларига илоҳий топшириқларни етказувчи ва уларга насиҳат қилувчи бўлганлар. Нуҳ алайҳиссалом айтганларидек:\n“Сизларга Роббимнинг топшириқларини етказурман ва сизларга насиҳат қилурман”\nАммо бу зотнинг бирор қавмга илоҳий амрларни етказувчи ёки насиҳат қилувчи бўлмаганлари билиттифоқдир. Шунга кўра, у зот пайғамбар эмас, балки валий зот бўлган”.\nХизр алайҳиссаломни пайғамбар бўлган, деган уламолар бу далилга қуйидагича жавоб берганлар: “Пайғамбарлар Қуръонда расул (элчи) ва набий (хабардор қилинган) сифатлари билан зикр қилинган. Бу икки сифат ўртасида фарқ бўлиб, сизлар далил қилиб келтирган оят расул пайғамбарларнинг сифатидир. Хизр алайҳиссалом эса расул эмас, балки набий пайғамбар бўлганлар. У зотнинг пайғамбар бўлганини қуйидаги далиллар қўллаб-қувватлайди:\n– Валийларга пайғамбарлар эргашмайди. Балки, пайғамбарларга валийлар эргашади. Шу маънода Мусо алайҳиссалом Хизр алайҳиссаломдан унга эргашишни сўраган. Бу эса Хизр алайҳиссаломнинг пайғамбар бўлганига далолат қилади:\n“Мусо унга: “Сенга билдирилган билимдан, менга ҳам тўғри йўлни таълим беришинг учун сенга эргашсам майлими?” – деди”.\nЭътибор берилса, Мусо алайҳиссалом пайғамбар бўла туриб Хизр алайҳиссаломдан таълим олган. Таълим олувчи эса муаллимга эргашувчи бўлиши ҳеч кимга сир эмас. Шунга кўра, Мусо алайҳиссаломдек пайғамбар пайғамабар бўлмаган кишига эргашмаган. Балки, ўзлари сингари пайғамбардан таълим олган;\n– Хизр алайҳиссалом Мусо алайҳиссалом билан бирга юрган пайтда қилган ишларини ўзича қилмаганини айтган:\n“Мен бу (ишларни) ўзимча қилганим йўқ”.\nЯъни ушбу оятнинг зоҳири у зотнинг Мусо алайҳиссалом билан бўлган мазкур ишларни ваҳий орқали бажарганига далолат қилади. У зотга билдирилган иш илҳом билан бўлган дейиш тўғри бўлмайди. Чунки пайғамбарлардан бошқаларга берилган илҳом амал қилиш лозим бўлиб қоладиган ҳужжат бўлмайди. У зот эса билдирилган нарсага амал қилган.\nИмом Мотуридий раҳматуллоҳи алайҳ Хизр алайҳиссаломнинг пайғамбар ҳисобланишига қуйидаги оятнинг тафсирида ишора қилган:\n“У (Хизр) айтди: “Аниқки, сен мен билан бирга сабр қила олмайсан”.\n“(Мусо алайҳиссаломдек пайғамбарга Хизр алайҳиссалом) бундай гапни фақатгина ваҳий илми билангана айтиши мумкин”.\nУшбу далилларнинг хулосасига кўра, Хизр алайҳиссаломни набий пайғамбар бўлган дейиш мўътабар ҳисобланади.\n Каҳф сураси, 65-оят.\n Каҳф сураси, 66-оят.\n Каҳф сураси, 82-оят.\n Каҳф сураси, 67-оят.


Мажмуа майдони – янги намозгоҳ - Hidoyat.uz\nАсосий саҳифа Мақолалар Мажмуа майдони – янги намозгоҳ\nЧоп этилди Avgust 5, 2020 Мажмуа майдони – янги намозгоҳda fikr bildirishni o'chirish\nМасжид орқа тарафидан мармар зиналар орқали кенг майдонга тушар экансиз, “Ҳазрати Имом” жомеи меҳроби ташқарига унчалик бўрттириб чиқарилмаганининг ҳикматини тушунгандай бўласиз. Масжиднинг орқасидан бошлаб, “Мўйи Муборак” мадрасасининг орти, олди, ўнг тарафи то “Бароқхон” мадрасасигача чўзилган майдон улкан намозгоҳ кўринишида созланган.\nОёғи тагига қараган киши қулайлик гувоҳи бўлади. Яъни, мажмуанинг шу ҳудудига намоз сафлари тўғри бўлишига мослаб, қатор-қатор жилвирланган ғиштлар жойнамозсифат қилиб тўшаб чиқилган. Бу ерда бемалол йигирма минг, эҳтимол ундан ҳам кўпроқ киши ҳайит намозларини адо этиши мумкин.\nУсмонхон АЛИМОВнинг “Ҳазрати Имом” мажмуаси китобидан\nАсар “Мовароуннаҳр” нашриётида чоп этилган. Харид нархи 4600 сўм


Атушда 70 киши отиб ташланди « Ўзбекистон Халқ Ҳаракати\nАтушда 70 киши отиб ташланди\n10 March 2017 - 15:19\nХитой уйғурларни қатл этишда давом этмоқда\nХитойдан келаётган хабарларга кўра 4-март куни Атуш шаҳрининг Бўстон деб номланувчи ерида уйғур ёшлари тарафидан ҳар йили уюштириладиган футбол мусобақасидан сўнг ёшлар уйларига қайтишаётганларида хитой соқчилари ва уйғур ёшлари орасида тўқнашув юзага келган.\nНатижада хитой соқчи жалллодлари 70 нафар уйғур ёшларини ўққа тутиб, отиб ташлаганлар. Яна кўплаб киши яраланган, яраланганлар сони ҳозирча номаълум қолмоқда. Аммо жуда кўп қон тўкилганидан йўллар қонга тўлиб кетганлиги айтилмоқда.\nХитой ҳукумати уйғур ёшлари қаршилигини бостириш учун Ҳинондан 1000 нафар аскарни олиб келган. Хитой ҳукуматининг ушбу қарорига қараганда вазият оғир бўлган Атуш ва Қашғардаги аскарларнинг қаршиликни бостиришга ожиз қолганларидан бошқа провинциядан ёрдам кучлари сафарбар қилинган.\nУшбу қонли қирғин ҳақида Хитойнинг ҳеч қайси бир ахборот агентликларида хабар берилмаган.\nВоқеа тафсилотлари ва бошқа маълумотлар ёзилган аудио ёзувларни қуйида тинглашингиз мумкин.


UzNews - Тошкентда фуқароларга 260 фоизгача фойда ваъда қилган хорижий корхона таъсисчилари ушланди\nТошкентда фуқароларга 260 фоизгача фойда ваъда қилган хорижий корхона таъсисчилари ушланди\nGolden Cash store корхонаси вакиллари ўзбекистонликларга тилла ва кумушни сармоя сифатида киритишни таклиф қилиб, бундан катта дивидендларни ваъда қилишган.\n2020 йилда 29 ёшли Украина фуқароси ва Ўзбекистондан бўлган бир гуруҳ фуқаролар ҳамкорлигида Тошкентда Golden Cash story МЧЖ хорижий корхонаси ташкил этилган. Бу ҳақда Тергов департаменти хабар бермоқда.\nКомпания фуқароларга корхонага тилла ва кумуш буюмларни сармоя сифатида киритишни таклиф қилган. Бунинг эвазига МЧЖ вакиллари йилига 260 фоизгача бўлган дивидендларни ваъда қилишган.\nҚайд этилишича, фуқаролардан 100 доллардан 5 300 долларгача бўлган нархдаги тилла ва кумуш буюмлар қабул қилинган.\nЯнги сармоядорларни қизиқтириш мақсадида, дастлаб фуқароларга маълум бир миқдордаги маблағ тўлаб борилган. Натижада республика бўйича минглаб фуқароларнинг катта миқдордаги маблағлари қўлга киритилган.\nЖорий йилнинг 17 ноябрь куни Тошкент шаҳар ИИББ ҳузуридаги ТБ томонидан Golden Cash store МЧЖ кўринишдаги хорижий корхона ва унинг мансабдор ходимларига нисбатан ЎзР ЖКнинг 1881-моддаси 2-қисми «в,г» бандлари (пул маблағларини ва (ёки) бошқа мол-мулкни жалб этишга доир ноқонуний фаолият) билан қўзғатилган.\nКорхонанинг мансабдор шахсларига нисбатан «қамоққа олиш» тарзидаги эҳтиёт чораси қўлланилган.\nҲозирда мазкур жиноят иши бўйича фуқароларга етказилган зарарни аниқлаш ишлари амалга оширилмоқда.


"Жаноб Мирзиёев, сизга хўжакўрсинчилик керакми?" - BBC News O'zbek\nПрезидент Шавкат Мирзиёевнинг Самарқандга ташрифи ортидан маҳаллий амалдорларнинг кўзбўямачилик, хўжакўрсинчиликка қўл ураётганлари долзарб мавзуга айланди.\nБунга самарқандлик ёш ўқитувчининг бевақт ўлими сабаб бўлди.\n"Жаноб президент, юз бераётган воқеаларни назорат қилиш мақсадида мамлакат бўйлаб сафарга чиқишингиз - ажойиб ташаббус. Лекин буни маҳаллий мансабдорлар хўжакўрсинчиликка айлантирсалар, бутун мазмун-моҳият йўқолади. Бу - 10 дақиқалик таассурот уйғотиш мақсадида ҳокимлар бор мол-дунёсини беришга тайёр ўйинга айланади. Бу асрларга етадиган мустаҳкам йўлдан кўра "чиройли" йўл аҳамиятлироқ саналадиган маданиятга айланади.\nЭнди тасаввур қилинг, сизнинг ташрифингизни кутиб эрталаб кўча супураётган ўқитувчилар ислоҳотлар ва мамлакат келажаги ҳақида қандай фикрга келадилар? Кейин улар мактабда болаларга нималарни ҳикоя қилиб беришади?", дея Президент Шавкат Мирзиёевга савол берган "Газета.уз" веб-сайтида эълон қилинган мақоласида Никита Макаренко.\nЎзбекистонда Ислом Каримов бошқаруви йилларида президент борадиган жойларни "ёғ тушса ялагудек қилиб" тозалаш, тўкилиб ётган деворларни чиройли табиат манзаралари ёки шиорлар билан тўсиб қўйиш одатий ҳолга айланган эди.\nАфтидан, бугун ҳам маҳаллий амалдорлар Президент Мирзиёевга ўзларига ишониб топширилган ҳудуд ёки соҳадаги ишлар кўнгилдагидек эканини кўрсатишга ҳаракат қилмоқдалар.\nКаттақўрғонда автомобиль уриб кетгани оқибатида ҳаётдан кўз юмган 23 ёшли ўқитувчи Диана Еникееванинг ўлимини Самарқанд вилояти ҳокими Туробжон Жўраев Президент Мирзиёевнинг Самарқандга ташрифига боғламасликка чақирди.\nВилоят ҳокими ушбу ҳодиса юзасидан тергов бораётганини айтди.\nҲоким Туробжон Жўраев баёнотида ёзилишича, маҳаллий бошқарув идоралари томонидан жамоатчилик соҳаси ходимлари ободонлаштириш "ишларига жалб қилинмаган ва бундай кейин жалб қилинмайди".\nЎзбекистондаги қатор матбуот нашрлари ўқитувчиларнинг шаҳарларни ободонлаштириш, хусусан катта трассалар ва атрофидаги дарахтларни оқлаш, йўлларни тозалаш, маҳаллаю подъездларни супуриш ва бошқа ишларга жалб қилиб келинишини ёзишмоқда.\nМатбуотга гапирган Диана Еникееванинг онаси ўз қизи ободончилик ишларига дарс вақти чақириб олинганини айтган.


BISHKEK. Kazinform – Арманистон бош вазири Никол Пашинян Евроосиё иқтисодий форумининг ялпи мажлисида ахборот технологияларини биргаликда ривожлантиришни таклиф қилди, дея хабар беради Kazinform мухбири.\nЎз нутқида Н. Пашиняннинг таъкидлашича, Арманистон ўзининг географик фарқига қарамай, ЕОИИдаги барча интеграция жараёнларида фаол иштирок этади.\n«Хизматларга келсак, аслида хизматлар мамлакатларимиз ўртасидаги иқтисодий ҳамкорликни ривожлантиришда янги ўсиш нуқталарининг генераторига айланди. Бу тармоқнинг иқтисодиётдаги ўрни муттасил ортиб бормоқда, ишлаб чиқариш омиллари сифатидаги айрим фаолият тармоқлар, ишлаб чиқариш ва иқтисодий товарларнинг рақобатбардошлигига сезиларли таъсир кўрсатмоқда. Шу муносабат билан, Евроосиё интеграциясининг муҳим вазифаси хизматлар эркинлиги ва ҳаракатини таъминлашдан иборат. Бу вазифа саноатни либераллаштириш, хизматларнинг ягона бозорини шакллантириш ва фаолият юритиш орқали ҳал этилмоқда, бу эса ўз навбатида бизнесни жонлантириш имкониятларини кенгайтиради», - деди Арманистон бош вазири.\nБундан ташқари, Н. Пашинян телекоммуникация ва улардан тенг фойдаланиш имконини берувчи ахборот технологияларини ривожлантиришга алоҳида эътибор қаратди.\n«Ҳамкорликнинг муҳим йўналиши аъзо давлатларнинг IT-ҳамжамиятларининг саъй-ҳаракатларини жамлашдан иборат бўлиб, бу иқтисодиётнинг юқори технологияли тармоқларини фаол ривожлантириш ва иттифоқнинг рақамли вазифаларини тўлиқ амалга оширишга хизмат қилади. Технология - бу иқтисодиётда ютуқ қилиш имконияти. Бу ҳудуд Арманистон учун стратегик аҳамиятга эга, чунки уни портларсиз, денгизга чиқиш ва бой ер ости бойликларисиз ривожлантириш мумкин бўлган ҳудудлардан бири ҳисобланади. Бу инсон капиталини талаб қилади ва Арманистон ҳар доим ушбу ресурс билан ажралиб туради», - деди Никол Пашинян.\nЭслатиб ўтамиз, Бишкекда Евроосиё иқтисодий форумининг ялпи мажлиси бўлиб ўтмоқда. Унда расмий ташриф билан Бишкекга борган Қозоғистон Президенти Қасим-Жомарт Токаев иштирок этди. Форумга Россия, Арманистон ва Беларусь раҳбарлари онлайн тарзда иштирок этишди.\n#Марказий Осиё #Ахборот технологиялари


Россия Мудофаа вазирлиги илк бор "Орион" учувчисиз аппаратини намойиш қилди\n11:09 28.12.2020 (Янгиланган 11:30 28.12.2020)\n"Орион" - ўрта баландликда узоқ вақт давомида учишга мўлжалланган учувчисиз аппаратлар тоифасига киради. Унинг оғирлиги 1100 килограммни, фойдали юк массаси эса - 210 кгни ташкил этади.\nТОШКЕНТ, 28 дек — Sputnik. Россия Мудофаа вазирлиги илк бор "Орион" учувчисиз аппаратини унга ўрнатиладиган барча қурол яроғ билан бирга расман тақдим этди. Сурат вазирлик саҳифасида эълон қилинган 2021 йил календарида чоп этилган.\n"Орион" - ўрта баландликда узоқ вақт давомида учишга мўлжалланган учувчисиз аппаратлар тоифасига киради. Унинг оғирлиги 1100 килограммни, фойдали юк массаси эса - 210 кгни ташкил этади. Орион тайёр кўринишда илк бор АрМИ-2020 кўргазмасда намойиш этилган эди.\nФотосуратда аппарат чўл камуфляжида акс этган.\nУчувчисиз аппарат оғирлиги 21 кг бўлган бир неча йўналтирилувчи авиабомбалар КАБ-20 ҳамда оғирлиги 7кг бўлган, спутник ва лазер ёрдамида нишонга аниқ йўналтирилиши мумкин бщлган осколкали-фугас жанговар бош қисм билан жиҳозланиши мумкин. У душманнинг енгил зирҳланган техникаси ва тирик жонига зарба беришга мўлжалланган.\nРоссия Мудофаа вазирлигининг 2021 йилги календарида шунингдек оғир дрон "Охотник" ҳамда 5-авлод қирувчи самолёти Су-57, "Борей" сув ости кемаси, Т-90М танки, "Армата" Пехота жанговар машинаси ва бошқа замонавий ҳарбий техника акс этган.


13.04.2021 14:00 0 1786\nКоронавирусга қарши кураш бўйича штаб қарорига биноан Россия Туркия билан авиа қатновларни тўхтатди.\n«Биз Россиянинг халқаро аэропортларидан Туркия аэропортларига 15 апрелдан 1 июнгача бўлган муддатда мунтазам ва чартер рейсларни тўхтатиш тўғрисида қарор қабул қилдик», деди Россия ҳукумати раҳбарининг ўринбосари Татьяна Голикова.\nҚайд этилишича, Туркияда эпидемиологик вазият кескин ёмонлашмоқда. Ушбу мамлакатдан Россияга коронавируснинг янги штаммларини юқтириб, олиб келган одамлар аниқланган.\nРоссия ўтган баҳорда коронавирус пандемияси бошланганидан кейин Туркия билан парвозларни тўхтатган, 2020 йил 1 августдан бошлаб парвозлар қайта тикланган эди.\nРоссия Туркия авиа


Президент «Ҳазорасп» эркин иқтисодий зонасига борди » Muzlik.uz - O‘zbekiston yangiliklari\nПрезидент Шавкат Мирзиёев Хоразм вилоятига ташрифи доирасида «Ҳазорасп» эркин иқтисодий зонасидаги Develop Textile хорижий корхонаси фаолияти билан танишди. Бу ҳақда давлат раҳбари матбуот хизмати хабар қилди. Иқтисодий зона Ўзбекистон президентининг 2017 йил 12 январдаги фармонига мувофиқ ташкил қилинган. Давлат раҳбари ўша йили октябрда бу ерга келиб, тақдим этилган лойиҳалар бўйича топшириқлар берган эди. «Ҳазорасп» эркин иқтисодий зонасида умумий қиймати 306 миллион доллардан зиёд бўлган, жумладан, 266 миллион доллардан ортиқ тўғридан-тўғри хорижий инвестициялар эвазига, умумий ҳисобда 19 та лойиҳа амалга оширилмоқда. Уларда сендвич панеллар, ювиш воситалари, автомобиль радиаторлари, қурилиш материаллари, трикотаж маҳсулотлари, тиббиёт қўлқоплари, пойабзаллар ва бошқа товарлар ишлаб чиқарилмоқда. 1100 дан зиёд киши иш билан таъминланган. "Газета.uz"да реклама Масъулияти чекланган жамият шаклидаги «Develop Textile» хорижий корхонаси эркин иқтисодий зона ҳудудидаги истиқболли лойиҳалардан бири. Ушбу компания 13 миллион долларлик лойиҳа асосида жорий йил январда ишга туширилди. Германия, Туркия, Хитойдан замонавий дастгоҳлар келтириб ўрнатилди. 760 та иш ўрни яратилди. Бу ерда йилига 4 минг тонна бўялган тайёр чоксиз трикотаж мато, 14 миллион дона турли хил тикувчилик маҳсулотлари ишлаб чиқарилмоқда. Германия, Франция ва Европанинг бошқа давлатларига йилига ўртача 12 миллион долларлик экспорт қилиш режалаштирилган. Жорий йилда «Ҳазорасп» эркин иқтисодий зонасида умумий қиймати 26 миллион доллардан зиёд яна 4 та корхона фойдаланишга топширилиши ҳамда 488 та иш ўрни яратилиши мўлжалланган. Давлат раҳбари мазкур корхонада бўлиб, ишлаб чиқариш жараёни ва тикувчилик маҳсулотларини кўздан кечирди. Мутахассис ва тикувчилар билан суҳбатлашди. Президент бу каби замонавий компанияларни кўпайтириш орқали вилоятда етиштириладиган пахта хомашёсини тўлиқ қайта ишлаш, фақат тайёр маҳсулот экспорт қилиш зарурлигини таъкидлади. Шу ерда Хоразм вилоятида амалга ошириладиган инвестиция лойиҳалари тақдимоти ўтказилди. Давлатимиз раҳбари улар юзасидан кўрсатмалар берди.


Саноат жараёнлари учун буғ генераторлар | Server-Service\nСаноатнинг кўплаб соҳаларида буғдан фойдаланилади. Қурилиш материаллари, картон ўрамлари, матоларни бўяшда буғ ажралмас ҳисобланади. Шунинг учун буғ генераторлари каби махсус ускуналарга бўлган талаб тўхтовсиз ортиб бормоқда.\nБуғ генератори (буғ қозони) юқори босим остида сувни иситиш орқали буғ ҳосил қилади. Босим кўрсаткичи сувнинг қайнаш ҳароратига ва ҳосил бўлган буғнинг ҳароратига таъсир қилади.\nБуғ ҳарорати, °С Мутлақ босим, бар Буғнинг ҳажми, м3/кг Буғнинг зичлиги, кг/м3 Буғ ҳосил бўлиш иссиқлиги, ккал/кг\nДСП, минерал плиталар, сэндвич панеллар ва бошқа прессланган маҳсулотлар ишлаб чиқаришда;\nёғочни қайта ишлашда қўлланилади.\nБуғ таъсирига учраган ёғоч плиталар шишмайди ва қисқариб қолмайди. Бу айниқса ром ва эшикларни ишлаб чиқаришда қимматлидир.\nҚимматбаҳо дарахт турлари (ёнғоқ, қора қайин, эман) ни қайта ишлагандан сўнг, сирти ва ранги тўқлашади.\nҚоғоз ва картон ўрамини ишлаб чиқаришда буғ қоғоз маҳсулотининг бир хил шишиши ва кейинчалик ортиқча намликни йўқотиш учун керакдир. Буғ генератори қувурларни иситиш учун ишлатилади. Саноатда кўп ишлатиладиган кимёвий моддалар ҳарорат таъсири остида дастлабки хусусиятларини ўзгартириши мумкин. Шунинг учун иситиш учун буғдан фойдаланиш тавсия этилади.\nБуғ генератори тўқимачилик саноатида ҳам ишлатилади. Цехга келиб тушган толага буғ ёрдамида ишлов берилади. Бу келгусида толага ишлов беришни осонлаштиради. Буғнинг табиий ипак толасига таъсири унинг хусусиятларини оширади.\nServer Service компанияси фаолият соҳангизга қараб буғ генераторини танлашга ёрдам беради ва ускунани Ўзбекистонга келтириб беради. Биз Хитойдаги ишлаб чиқарувчилардан тўғридан-тўғри махсус ускуналарни арзон нархларда етказиб берамиз.\nАгар керак бўлса, усталаримиз саноат буғ генераторини ўрнатиб, унинг функциясини текшириб, фойдаланиш бўйича кўрсатмалар беришади. Агар ускуна ишдан чиқса, уни тезда тузатиб, ишдан чиққан деталларни алмаштириб берамиз.


Исроил ракета учирилганига жавобан Фаластиндаги постга ҳужум қилди\n08:41 / 24.07.2017\nИсроил армияси танки фаластинликларнинг Ғазо секторидаги позицияларига ҳужум қилди. Бу ракета ёрдамида зарба берилганига жавоб тариқасида рўй берган, деб хабар қилмоқда Исроил армиясининг матбуот хизмати твиттердаги саҳифада.\n«Ғазо секторидан учирилган ракета чегара панжараси ёнидаги очиқ ҳудудга қулади... Бунга жавобан Исроил танки ХАМАС террорчилик гуруҳига тегишли бўлган Ғазо сектори жанубида жойлашган постга ҳужум қилди», - дейилади маълумотда.\nАввалроқ Ғазо секторидан Исроилга ракета учирилгани хабар қилинганди.\nИсроил Фаластин Ғазо сектори


Kundalik электрон журналида давомат қандай юритилади? – idum.uz\nKundalik электрон журналида давомат қандай юритилади?\nadmin Dushanba Dekabr 14th, 2020 Seshanba Dekabr 15th, 2020 Йўриқнома Фикр билдирилмаган\nЎқитувчилар одатда қоғоз журналда ўқувчи сабабсиз дарс қолдирса –, сабаби бўлса + қуйишга ўрганиб қолишган. 2020-2021 ўқув йилидан 1200 мактаб kundalik.com электрон журналига ўтказилди. Хўш, электрон журналда давомат қандай юритилади? Ўзлаштиришни белгилаш учун қандай ҳарфлар белгиланади? Ушбу саҳифада ушбу саволларга жавоб беришга ҳаракат қиламиз.\nЖурнални тўлдирадиган ўқитувчи интерфейс созламаларида танлаган тилда журналга белгилар киритилади. Интерфейс тилини ўзгартирганда белгилар автоматик равишда таржима қилинади. Ўқувчилар кундалигида белгилар уларнинг интерфейсида танланган тилда кўрсатилади.\nКлавиатурадан киритиш учун фақат қуйидаги белгиларни (кичик ҳарфда) ишлатишингиз керак:\nн / н / n – ҳеч қандай сабабсиз дарс қолдирса (номаълум);\nп / дқ / dq – сабабли дарс қолдирса (дарс қолдирди);\nб / к / k – касаллик сабабли дарс қолдирса (касал);\nо / кқ / kq – дарсга кечикса (кеч қолди).\nМасалан сизнинг интерфейсингиз ўзбек тилида ва кирил алифбосида бўлса, дарсга сабабсиз келмаган ўқувчи учун журналда кичик ҳарфда н ёзилади, ўқувчи дарсга кечикиб келса кқ ёзилади.\nКлавиатурадан киритиш учун фақат қуйидаги белгиларни ишлатишингиз керак:\nтанланган баҳолаш тизими доирасида 1 дан n гача бўлган рақамлар (бу ерда n = 5,10,12,100);\nҳарфлар – «катта» Америка баҳолаш тизими доирасида бўлган лотин ҳарфлар ёки уларга тегишли рақамлар;\nЎ, Ў/ТМ – иккаласи ҳам «катта» ва «кичик». У ҳар қандай баҳолаш тизимида ўрнатилиши мумкин;\nОЗ – «катта» ва «кичик», синовдан ўтишдан озод қилишни англатади. У ҳар қандай баҳолаш тизимида ўрнатилиши мумкин;\nБ/О – «катта» ва «кичик» ҳарфлар ва чизиқча (/), шунингдек синовдан ўтмаганини билдиради. У ҳар қандай баҳолаш тизимида ўрнатилиши мумкин.\nДарсдаги барча иш турларида, иш саҳифасида қўшимча сўзларсиз чизиқ орқали иккиталик баҳо белгилашингиз мумкин.\nТўлдириш мисоли: 5/4\n📌 Битта катакчада сиз дарҳол баҳони ва давомат белгисини киритишингиз мумкин. Маълумотлар бўш жойсиз киритилади.\nТўлдириш мисоли: kq5, n3, k4\n📌 Иккита баҳони тематик баҳолаш сифатида жойлаштириш мумкин эмас, яъни «Темат.» Устунида ва «Натижа» устунида, «Имтиҳон» устунидан ташқари.\n📌 Журналда сатрдан сатрга ўтиш «Enter» тугмаси, шунингдек, юқорига ва пастга йўналтирилган стрелкалар ёрдамида амалга оширилади, катакдан катакга ўтиш «чап» ва «ўнг» стрелкалар ёрдамида амалга оширилади.\nЯкуний баҳолар турини ўзгартириш\n«Баҳолаш турини ўчириш» ҳаволаси фақат қуйидаги ҳолатларда пайдо бўлади:\nжурналда ишлатиладиган баҳолаш тури, муассасада «Якуний» деб қабул қилинган баҳолаш туридан фарқ қилади;\nякуний ишлар устунларида баҳолар йўқ.\nЯкуний баҳолар турини ўзгартириш учун қуйидагилар зарур:\n«Хулоса» ёрлиғига ўтинг;\n«Баҳолаш турини ўчириш» ҳаволасини босинг.\n«Якуний баҳолаш турини ўчириш» ҳаволаси қуйидаги ходимлар учун мавжуд:\nмактаб администратори (ўзининг таълим муассасаси бўйича);\n«УВ ва баҳолаш» блокига тўлиқ кириш ҳуқуқига эга бўлган муҳаррир.\n📌 Ташкилотнинг журналларида бир нечта якуний иш турларидан фойдаланиш мактаб фаолияти тўғрисидаги ҳисоботларининг нотўғри тузилишига олиб келиши мумкин.\n📌 Журнал тарихида баҳолаш турини ўзгартиришга қарамай, архивланган баҳоларни кўриш мумкин.\nКундаликка қандай қилиб тўлов қилиш мумкин? (Йўриқнома)\nKundalik.com тизимидан фойдаланиш бўйича йўриқнома (видео, xls)\ndavomat kundalik, kundalik davomat, kundalik инструкция, kundalik.com, kundalikka kirish, yo'riqnoma, давомат kundalik.com, йурикнома, йўриқнома, кундаликка кириш, электрон журнал\n← 5-синф учун дарслик ва ўқув қўлланмалар\nIELTS нима дегани? (видео) →


Европада трансферлар ойнаси авжига чиққан бир пайтда лигалар янада қизиши турган гап. Бир қатор ўйинларда топ-юлдузларнинг дебютлари рўй берса, яна баъзи футболчилар учун бу ўйинлар сўнгги имконият сифатида баҳоланиши мумкин. Шунингдек, бу ҳафтадан кучли бешлик ҳам тўлиқ бўлади: Италия А Серияси бошланмоқда.\n«УОТФОРД» - «ВЕСТ ҲЭМ» (24 август, 19:00)\nАгар ҳақиқий АПЛнинг жозибасини, ҳеч қайси бошқа лигаларда кўрилмайдиган ҳароратини ҳис қилишни истасангиз, бу ўйинни ўтказиб юборманг. Топ-6 га ҳар томонлама яқинлашиб келаётган, ўз олдига лигада қолиш эмас, жадвалнинг юқори қисмидан жой олишни мақсад қиладиган икки жамоа мавсумдаги илк ғалабага эришиш учун тер тўкадилар.\n«Уотфорд» қандай ҳайрон қолдиришни билади, эсингизда бўлса, ўтган мавсумнинг бошларида 5 тургача юз фоизлик натижа кўрсатиб, турнир жадвалини бошқарганди. «Вест Ҳэм» эса, сўнгги йилларда трансферлар учун энг фаол бўлган жамоалардан биридир. Айниқса, айнан тажрибали футболчиларни ўз сафига қўшиб олишга алоҳида эътибор қаратади. Сабалета, Уилшир, Эрнандес, Фабьянски каби футболчилар ўз вақтида топ-клублар сафида ўйнашган, Пеллегрини эса мураббий сифатида ҳатто Англия чемпиони ҳам бўлган.\n«Вест Ҳэм» биринчи турда йирик мағлубиятга учраган бўлса-да, рақиб «Манчестер Сити» эди. Иккинчи турда жамоа ёмон кўринмади, «Брайтон»га қийин сафардан очко билан қайтилди. Аммо бу борада «Уотфорд» ҳайрон қолдиряпти ва ўтган августнинг тескарисини қайд этмоқда.\n«Гудисон Парк»даги мағлубиятни тушунса бўлади, аммо очилиш ўйинида «Брайтон»дан ўз майдонидаги 0:3 ҳисобидаги мағлубиятни кечириш қийин. «Уотфорд» ҳали рақиб дарвозасини ишғол қила олмаган икки клубдан биридир. Демак, Грасия шогирдларида исботлаш керак бўлган ҳолатлар кўп.\nЎзаро ўйинларда тенгликни кўрамиз, масалан сўнгги 10 учрашувнинг 4тасида «Вест Ҳэм», 4тасида «Уотфорд»нинг қўли баланд келган. Ушбу стадионда ўтган сўнгги ўйинда эса, лондонликлар йирик - 4:1 ҳисобида ғалаба қозониб кетишганди.\nШАЛЬКЕ – БАВАРИЯ (24 август, 21:30)\n«Бавария» мана иккинчи йилдирки Нико Ковач бошчилигида Бундеслигани бироз ишончсиз бошламоқда. Ўз майдонида «Ҳерта»га қарши ўйиндаги дуранг мюнхенликларни илк турданоқ таъқибчи мақомига тушириб қўйди. Зеро, «Боруссия» ўз ўйинини ишончли ғалаба билан бошлади ва анча тетик кўринмоқда. Буни биз Суперкубок учун ўтказилган мана шу икки пешқадам ўртасидаги баҳсда ҳам кўрдик – дортмундликлар «Бавария» устидан 2:0 ҳисобида ғалаба қозонишди.\n«Бавария»ни яна бир тарафдан кузатиш қизиқ. Салкам сўнгги ўн йилликда «Бавария»нинг асосий қуроли бўлиб келган Роббен ва Рибери жуфтлиги энди йўқ, шунингдек, Матс Ҳуммелс, Рафинья каби футболчилар ҳам жамоани тарк этишди. Уларнинг ўрнига эса, ижара асосида Перишич ва Коутиньо, рекорд трансфер нархи эвазига Люка Эрнандес каби футболчилар «Бавария» либосини кийишди. Яъни, бу мавсум қайсидир маънода тўлалигича Нико Ковачнинг жамоасини кўришимиз мумкин, аввалги жамоаларга ўхшатиб турадиган асосий номлар энди йўқ.\n«Шальке» ҳам мавсумни дуранг билан бошлади, аммо Менхенгладбахдаги дурангни бемалол плюсга ёзиш мумкин. Умуман, жамоа таркиби Бундеслига учун анча тажрибали ҳисобланади ва ўтган мавсумдаги паст натижа кўпроқ, Чемпионлар Лигасидаги иштирок ва омадсизлик билан боғлиқ бўлса керак. Очипка, Стамбули, Настасич, Коноплянка, Калиджури, Бенталеб, Ут каби футболчилар билан фақат юқори ўринлар учун курашиш керак ва «Бавария»га қарши ўйинда «Шальке» муносиб қаршилик кўрсата олишига умид билдириш мумкин.\n«Бавария» сўнгги беш ўйинда «Шальке» устидан ғалаба қозониб келганини ҳам эътироф этган ҳолда, «Шальке» ўз майдонидаги охирги олти ўйинда майдонни голсиз тарк этмаётганини ҳам таъкидлаш керак.\nЛИВЕРПУЛЬ – АРСЕНАЛ (24 август, 21:30)\nАнглияда икки турдан кейин фақат икки жамоа юз фоизлик натижа кўрсатган ва айнан шу икки рақиб шанба оқшомида орани очиқ қилади. Демак бу ўйинда ғолиб бўлган жамоа Премьер-Лиганинг яққол пешқадамига айланади.\n«Биз «Ливерпуль»га қарши ўйнашни истамаган бўлардик, қанийди улар билан умуман тўқнаш келмасак» - деганда Эмери кўпроқ рақибнинг кучли эканини эътироф этмоқчи бўлди, лекин агар статистикага қарасак ҳам, шунга яқин ҳолатнинг гувоҳи бўламиз.\n2015 йилнинг апрелида, яъни ҳали Юрген Клопп Англияга келмасидан олдин сўнгги марта лондонликлар «Ливерпуль»ни мағлуб этишган. Шундан буён, мана, саккиз ўйиндирки, «Арсенал» ғалаба қозона олмаяпти - тўрт дуранг, тўрт мағлубият. Жумладан, «Энфилд»даги сўнгги икки тўқнашувда «Ливерпуль» тўрт гол фарқи билан устун келган: 4:0 ва 5:1. Эмери ўша машҳур фикрларидан олдин, бу маълумотларга ҳам қараб қўйган бўлса, ажаб эмас.\nАммо айтиш мумкинки, «Арсенал» ҳозир яхши спорт формасида. Ғалабалар қийинчилик билан қўлга киритилган бўлса-да, очколар жамоага ишонч олиб келгани шубҳасиз. Хусусан, Пьер-Эмерик Обемеянгнинг жуда самарали ўйнаётганини эътироф қилиш лозим. «Реал» таркибидан келиб қўшилган Себальос ҳам жамоада муҳим фигуралардан бири бўла олишини «Бёрнли»га қарши ўйинда исботлади. У барча кўрсаткичлар бўйича ўйиннинг энг яхши футболчиси бўлди ва «Арсенал» урган ҳар икки гол ҳам унинг ассистларидан сўнг юзага келди.\n«Ливерпуль», ўша «Ливерпуль», ҳозирча фақат «Норвич»га қарши ярим соатда ўз кучини намоён қилган бўлса-да, исталган пайтда прагматик жамоага айлана олишини ўтган мавсумда ҳам кўргандик. Фақат, бу сафар ҳимоя чизиғи у қадар ишончли кўринмаяпти. Клопп жамоаси майдонга тушган барча тўрт ўйинда ҳам ўз дарвозасидан гол ўтказиб юборди. Балки бу ҳолат аксинча, ўйиннинг янада қизиқарли бўлишига сабаб бўлар?\nТаркибларга келсак, «Ливерпуль»да ҳали ҳам Алисон Бекер жароҳатланган. Шунингдек, Наби Кейтани ҳам бу ой майдонда кўрмасак керак. Меҳмонларда эса, Эктор Беллерин ва янги харид Киран Тирни фақат октябрь ойида сафга қайтадилар. Гранит Жака ҳам ҳали ёрдам беришга тайёр эмас, аммо юқорида тилга олинган Себальос ҳатто Жакани ҳам захира ўриндиғига ўтирғизиб қўйиши мумкин.\nФИОРЕНТИНА – НАПОЛИ (24 август, 23:45)\nНиҳоят кучли бешликда сўнггиси – Италия А Сериясига ҳам старт берилади. Доимо кучли «Ювентус»дан ташқари, Милан клубларининг ҳам ёзда бир қатор эътиборли харидларни амалга оширганликлари, навбатдаги Италия чемпионатининг қизиқроқ ўтишига замин яратса керак.\n«Фиорентина» ҳам бўш турмади, таркибга қўшилган икки машҳур ном алоҳида таъкидлашга арзийди: Кевин Принс Боатенг «Барселона»даги омадсиз ижарадан сўнг, «Сассуоло»дан ўтди, шунингдек, Франк Рибери эркин агент сифатида флоренцияликлар сафини тўлдирди. «Наполи»нинг трансферлари ҳам қизиқ. «Рома»дан Маноласнинг келиб қўшилиши билан жамоа А Сериядаги энг кучли ҳимоя чизиғига эга бўлди, деб айтиш мумкин. Бугун эса, ПСВ етакчиларидан бири Лосанонинг «Наполи»га ўтган расман эълон қилинди. Мексикалик ҳужумчи Нидерландия чемпионати доирасида майдонга тушганини эътиборга олсак, у жуда яхши спорт формасига эга ва балки, ушбу ўйинданоқ майдонда ҳаракат қилиши ҳам мумкин.\nЎзаро ўйинлар ҳақида тўхталсак, меҳмонларнинг устунлиги катта, лекин аксарият тўқнашувларда дуранглар ҳам қайд этилган. Сўнгги 20 учрашувнинг 8тасида ғолиб аниқланмаган бўлса, 10 учрашувда «Наполи» ғалаба қозонган. Ўтган йили Флоренцияда ўтган учрашувда ҳисоб очилмаганди. Айнан «Фиорентина» майдонида ўтказилган ўйинларда эса, «Наполи» сўнгги бор 2014 йилда ғалаба қозонганини ҳам таъкидлаш керак. Демак, чемпионликка асосий даъвогарлардан бири илк турданоқ очко йўқотиши эҳтимоли бор.\nБАРСЕЛОНА – БЕТИС (25 август, 23:55)\nЭсингизда бўлса, ўтган йилги «Камп Ноу»даги ўйин жуда қизиқарли ва голларга бой бўлган, ўйин «Бетис»нинг 4:3 ҳисобидаги ғалабаси билан якунланганди. Умуман, турнир жадвалида пастроқда юришсада, андалусияликлар алоҳида ўйинларда ниҳоятда сифатли ўйин намойиш қилишган, хусусан, мана шу ўйин ва Миландаги Европа Лигаси тўқнашувини эслаш кифоя.\nҲар икки жамоа ҳам мавсумни ёмон бошлашди. Мессисиз, яна ўйиннинг биринчи бўлимидаёқ жароҳатланиб майдонни тарк этган Суарессиз ўйнаган Вальверде шогирдлари Бильбаода кичик ҳисобда имкониятни бой беришди. «Бетис» эса кутилмаганда, ўз майдонида ўтган мавсум аутсайдерларидан бири «Вальядолид»га ютқазди – 1:2. Бу ўйиннинг 8-дақиқасидаёқ «Бетис» дарвозабони қизил карточка олиб майдонни тарк этгани якуний натижага таъсир кўрсатгани шубҳасиз.\nАйтиш мумкинки, «Бетис» трансфер ойнасини жуда фаол ўтказмоқда. Жамоанинг асосий ўйинчилари Жованни Ло Чельсо ва Виктор Камараса АПЛга равона бўлишса-да, харид қилинган футболчилар ҳам жуда эътиборга молик, айниқса, «Лион»нинг кўп йиллик етакчиси Небил Фекирнинг айнан «Бетис» сафига келиб қўшилиши кўпчилик учун кутилмаган ҳол бўлди. «Ливерпуль», «Арсенал» каби жамоалар билан номи бирга тилга олинган ярим ҳимоячи Ла Лига футболчисига айланди. Оммавий ахборот воситаларда жароҳат риски юқори бўлгани учун кўп топ-клублар Фекирдан воз кечишгани айтилмоқда, бу ҳам айни муддао – франциялик футболчи эрта ҳисобдан чиқарган футбол оламига ўзини исботлаш имкониятига эга. Дастлабки уриниш мувоффақиятсиз чиққан бўлса-да, у жамоа таркибида юқори балл олган икки футболчидан бири бўлди.\nТаркибларга келсак, «Бетис»да юқорида тилга олинган қизил карточка туфайли Хоэл Роблес дарвозани қўриқлай олмайди. Шунингдек, Герреро, Каналес, Карвалью каби футболчилар машғулотларга қайтган бўлишса-да, бу ўйинга қай даражада тайёр бўлишлари номаълум. Мезбонлар сафида эса, Месси машғулотларга қайтди, ҳатто умумий гуруҳда ҳам шуғулланмоқда. Футболчининг спорт формасида илк дақиқалардан майдонга тушишга халақит бериши мумкин, аммо биз Мессини яхши биламиз ва катта эҳтимол билан у жамоасини сардор сифатида ўйинга бошлаб тушади. Бунинг устига, Бильбаода жароҳат олган Суареснинг йўқлиги, Дембеленинг ҳам сафдан чиққани, Коутиньо Германияга кетганини эътиборга олсак, Мессидан бошқа номзод ҳам қолмаяпти.\n23 август. «Гранада» – «СЕВИЛЬЯ» (23:00), «Кёльн» – «БОРУССИЯ» Д (23:30)\n24 август. «МАНЧЕСТЕР ЮНАЙТЕД» – «Кристал Пэлас» (19:00), «Парма» – «ЮВЕНТУС» (21:00), «РЕАЛ» – «Вальядолид» (22:00),\n25 август. «Борнмут» – «МАНЧЕСТЕР СИТИ» (18:00), «ТОТТЕНҲЭМ» – «Ньюкасл» (20:30), «Удинезе» – «МИЛАН» (21:00), «Леганес» – «АТЛЕТИКО» (22:00), «РОМА» – «Женоа» (23:45). «ПСЖ» – «Тулуза» (23:55)\n26 август. «ИНТЕР» – «Лечче» (23:45)


Олимлар Ер мантиясида океан топди - Турфа олам - PressNews.uz\nБош Саҳифа / Турфа олам / Олимлар Ер мантиясида океан топди\nОлимлар Ер мантиясида океан топди\nҚўшилди: 23 ноябр 2016 10:00\nЕр қатламининг 400–600 километр чуқурлигида улкан ҳажмда сув захиралари бўлиб, улар минералларда сақланади. Ушбу хулосага келган Альберта университети (Канада) олимларининг тадқиқотлари натижаларининг қисқа ҳисоботи The International Business Times нашрида келтирилди, деб хабар беради«Интерфакс».\nИлгари олимлар магний гидроксиди минералида (брусит) мавжуд сув Ернинг юқори мантиясида бўла олмаслигини тахмин қилар эди, негаки у ернинг юқори босими минерални парчалайди. Олдин ўтказилган тажрибалар юқори босим остида бруситдан ажраладиган суюқлик Ер юзасига вулқон фаоллиги чоғида чиқишини кўрсатди.\nАммо бу сафар тадқиқотчилар юқори босим таъсирига чидамли брусит турини аниқлашга муваффақ бўлди. PNAS журналида чоп этилган мақолада айтилишича, тадқиқот муаллифлари Манак Мухержи ва Андреас Херманн мингдан ортиқ тажриба ўтказиб, босимга чидамли брусит турини аниқлаган.\n«Бу ‘Пандора қутиси’ни очади. Биз сув брусит сингари сувли минералларда сақланади деб ўйламаган эдик. Аммо энди буни билар эканмиз, галдаги вазифамиз — унда қанча сувни сақлаш мумкинлигини аниқлаш», — деди Мухержи.\nИлгари Альберта университети олимлари сайёра пўст қатламининг остидаги сув Ер массасининг 1,5 фоизини ташкил этиши мумкинлигини маълум қилган эди. Бу сайёранинг юзасидан барча сувлар массасига тенгдир.\nЕр мантияси остидаги сув ҳажми қанча эканлигини билиш геологик жараёнлар, вулқонлар фаоллиги ва зилзилаларни тушуниш учун муҳимдир. Бу геологларга сайёранинг шаклланиш жараёнларини ҳамда унинг бугунги ҳолатини ўрганишга ёрдам беради.\n«Бу мақола — бошқотирманинг бир қисми, лекин тўлиқ манзара эмас. Ҳозирги пайтда биз буни ҳисоб-китоб қила олмаймиз, аммо йиллар давомида олиб борилган тадқиқотлар туфайли биз жиддий тарзда олға силжидик», — деб таъкидлади кашфиёт муаллифлари.\nБундан ташқари, айтилишича, Ер остидаги сувларнинг моҳиятини тушуниш ташқаридаги сув ресурсларини бошқаришда ҳам қўл келади, негаки сайёра ичида сув йўқола бошласа, геодинамик жараёнлар туфайли бу Ер юзасида ҳам акс этади.\n«Бу плиталар тектоникасига таъсир ўтказади. Литосфера қотганидан сўнг бизда зилзилалар бўлмайди. Вулқонлар эса Ер қатларининг шаклланишида муҳим ўрин тутади, бу силсиланинг барча ҳалқаларида акс этади. Кўп олимларнинг фикрича, Ерга ўхшаган сайёралар шуни бошдан кечирган. Шу тариқа, Ер остидаги сувлар геодинамик фаолликни сақлаш учун ҳал қилувчи аҳамиятга эга», — деди Мухержи.\nУнинг фикрича, сайёрада ички сув захираларининг қуриш таҳдиди ҳозирча мавжуд эмас.


Қизиғи шундаки, ҳиндуизм ихлосманди доктор Жагдиш мусулмон эмаслигига қарамай, унинг клиникасида доимий равишда Муқаддас Қуръон трансляцияси ёқилиб туради. У асосан "Ёсин"ва "ар-Раҳмон"сураларини тинглайди.\n"Исломосфера" веб-сайтига кўра, бу анъана ҳақида гапирганда, доктор Жагдиш Қуръон бутун инсоният учун мўлжалланган, дейди. Қуръон ўқишнинг фойдалари ҳақида гапирар экан, клиника муҳитини янада тинчлантириб, беморларнинг тузалишига ҳисса қўшишини айтади. Др. Жагдиш тадқиқотгиа кўра, "Ар-Раҳмон" сурасини беш марта тинглаш баъзи кўз касалликларини даволайди.


Ўзбекистон Сув хўжалиги вазирлиги Олот ва Қоракўл туманлари Амударё ва Каспийнинг сувлари остида қолиши мумкинлиги ҳақидаги миш-мишларни рад этди.\nҲозирги кунда Амударёда сув тошқини юз бериши эҳтимоли умуман мавжуд эмас. Бу ҳақда Ўзбекистон Сув хўжалиги вазирлиги матбуот хизмати Kun.uz’га маълум қилди.\nМаълум қилинишича, Амударёнинг Ўзбекистон ҳудудига кириб келадиган нуқтасидаги Термиз сув ўлчаш постида ҳозирда сониясига ўртача 1,3 минг метр куб сув оқиб ўтмоқда. Бу кўрсаткич ўртача кўп йиллик меъёрга нисбатан уч-тўрт баравар кам.\nШунингдек, Амударёнинг Бухоро вилоятига сув олиш ҳудудида жойлашган Атамират сув ўлчаш постида ҳам бугунги кунда сониясига ўртача 805 метр куб сув оқиб ўтаётган бўлиб, бу кўп йиллик меъёрга нисбатан тўрт бараварга камдир.\nАмударёнинг асосий ирмоғи – Вахш дарёсида жойлашган Тожикистоннинг Нурек сув омбори умумий ҳажми 10,5 миллиард куб метр бўлиб, бугунги кунда мазкур сув омборида сув ҳажми бор-йўғи 6,2 миллиард куб метрни ташкил этади. Оддий қилиб айтганда, омборда сув захираси деярли қолмаган (сув омборининг ўлик сув ҳажми 6,0 миллиард куб метр).\nЎзбекистон сув хўжалиги вазири Шавкат Ҳамроев Амударёдаги сув ресурсларига боғлиқ вазиятни Тожикистон сув ва энергетика вазири Усмонали Усмонзода билан телефон орқали муҳокама қилган. Вазир Усмонзода Амударёда ҳеч қандай тошқин бўлиши мумкин эмаслиги, бунга бирор-бир омил йўқлигини таъкидлаган.\n«Шундан кўриниб турибдики, Амударёда сув кўпайиши кузатилаётгани йўқ ва бунга ҳеч қандай сабаб ҳам мавжуд эмас», дейилади вазирлик ахборотида.\nБундан ташқари, Каспий денгизида сув тошқини бўлиб, Ўзбекистон ҳудудига, жумладан Бухоро вилоятининг Олот ва Қоракўл туманларигача етиб келиши борасида тарқалган миш-мишлар мутлақо асоссизлиги қайд этилган.\nХалқаро сатҳлар шкаласига (Болтиқ тизимига) нисбатан Каспий денгизининг сув сатҳи 27 метр пастда, Олот ва Қоракўл туманларининг ер сатҳи эса ўртача 190 метр юқорида жойлашган — Каспий денгизининг сув сатҳи Олот ва Қоракўл туманлари ер сатҳидан ўртача 217 метр пастда ҳамда 950 километр узоқликда жойлашган.\n«Сув хўжалиги вазирлиги халқимизга шуни катта ишонч билан таъкидлайдики, Амударёда, қолаверса, Олот ва Қоракўл туманларида ҳеч қандай сув тошқини кузатилмаяпти ва ҳозирги шароитда бунинг асло эҳтимоли ҳам мавжуд эмас», дейилади вазирлик маълумотида.\nЭслатиб ўтамиз, 28 апрель кунига ўтар кечаси Бухоро вилояти ҳудудида кучли шамол юз бериши ортидан Олот ва Қоракўл тумани аҳолиси ўртасида сув тошқини юз бериши ҳақида миш-мишлар тарқалган ва одамлар ўз турар жойларини ташлаб қирликларга чиқиб кетиши кузатилганди.\n2021 Ортиқроқ 49398 одам.


Аксессуарлар - Terabayt.Uz\nМашҳур робот-кўппак сотувга чиқди, лекин бу пулга Tesla Model S олиш мумкин! (+видео)\nBeeline ҳар ойда 4 гигабайтгача бонус беряпти!\nАфсонавий ва қадрдон Counter-Strike’ни энди браузернинг ўзиданоқ ўйнай оласиз!\nMotorola Razr харидида ҳозир 500 доллар ёнга қолади!\nGalaxy Watch 3 хусусиятлари ва илк «жонли» суратлари тарқалди\nAmazon сенсор экранли “Echo Show” ақлли ёрдамчини тақдим қилди\nСан-Францискодаги Калифорния университетида ўтказилган тадқиқотларга кўра, Apple Watch “ақлли” соатининг нонормал юрак уришини қайд этишдаги аниқлиги 97% ни ташкил қилар экан. Яъни,...\nMicrosoft ноёб Surface Arc Mouse “сичқонча”сини тақдим қилди


Канте “Олтин тўп”ни ютиш имконияти ҳақида гапирди | Qalampir.uz\nКанте “Олтин тўп”ни ютиш имконияти ҳақида гапирди\nСпорт\t08 Июнь 09:41 4061\nАнглиянинг “Челси” клуби ярим ҳимоячиси Нголо Канте журналистларга “Олтин тўп”га бўлган муносабати, мавсумдаги юриши ҳамда келажаги борасида интервью берди. Бу ҳақида Англиянинг машҳур “Goal.com” портали хабар берди.\n“Мавсум анча омадли кечди, жамоамиз билан кўплаб тўсиқларни енгиб ўтдик, қийинчиликка учрадик, бироқ якунда ЕЧЛда чемпион бўлдик. Ҳа, қувончимиз чексиз, бунда бутун жамоанинг ҳиссаси бор. Шу сабабли, “Олтин тўп”ни ютишинг мумкинми, деб сўрашлари табиий Бу ажойиб мукофот, лекин менимча, тахмин қилишга ҳали эрта. Сабаби ҳали мукофот топширилишига камида 5 ой бор. Номзодлар орасига бошқалар қўшилиши, фаворитлар ўзгариши мумкин. Шу сабаб шошилмаган маъқул”, дейди франциялик футболчи.\nКантенинг таъкидлашича, Евро-2020 якунида кўп нарса ойдинлашиши мумкин. Шунингдек, Канте бу мукофот унинг учун олий мақсад эмаслигини ҳам айтган.\nМаълумот учун, Нголо Канте Европа Чемпионлар Лигаси ярим финали ҳамда финалида “Ўйиннинг энг яхши футболчиси” деб топилганди, шунингдек, унга ЕЧЛда “Мавсумнинг энг яхши ўйинчиси” соврини ҳам тақдим этилди.\n27 Июль 16:53 52033\n29 Июль 11:10 30983\n28 Июль 09:32 28301\n27 Июль 12:47 27649


ИШ ЎРГАНИБ, КАСБЛИ БЎЛИШМОҚДА - Ўзбекистон овози газетаси\nИШ ЎРГАНИБ, КАСБЛИ БЎЛИШМОҚДА\n«СамАвто» масъулияти чекланган жамияти ўз фаолиятини 1999 йилнинг март ойида бошлаган эди. 2006 йилда «Samkochauto» қўшма корхонаси «Самарқанд автомобиль заводи» МЧЖ («СамАвто») номи билан қайта ташкил этилди ва Япониянинг «ISUZU Motors Ltd» компанияси билан ҳамкорликда «ISUZU» шассиси асосида автомобиллар ишлаб чиқара бошлади.\n2011 йилда корхонада сиқилган табиий газда ишловчи двигателлар ўрнатилган автомобиллар ишлаб чиқариш йўлга қўйилди.\n— Бунинг сабабларидан бири табиий газ ёнилғисининг нисбатан арзонлиги ва ҳавони ифлослантириш даражасининг пастлигидир, — дейди мазкур корхона ахборот хизмати раҳбари Акобир Ахтамов. — Ҳозирги пайтда тайёрланаётган уч хил кузовга эга фургон, бортли ва ўзи ағдаргич автомобиллар ҳам шу ёнилғи билан ишлайди.\n2014-2015 йилларда ана шундай ёнилғи билан мингдан зиёд чиқинди ташийдиган машиналарга буюртма олинди. Натижада республикамиздаги кўпгина ободонлаштириш бошқармалари ва махсус санитар-тозалаш хизматлари ўзларининг автомобиль паркларини янгилашди.\nКорхонанинг экспорт салоҳияти ҳам йил сайин ошиб бормоқда. Бугунги кунда «СамАвто» машиналарига Озарбайжон, Қозоғистон ва Туркманистон каби давлатларда талаб катта.\n2006 — 2014 йиллар мобайнида янги замонавий давлат стандартларига жавоб берадиган цех ва участкалар ишга туширилиши натижасида аҳолини, айниқса, ёшларни иш билан таъминлашнинг кенг имкониятлари очилди. Хусусан, кейинги беш йил мобайнида 254 янги иш ўрни яратилди.\nКорхона Самарқанд автомобилсозлик касб-ҳунар коллежи билан ҳамкорлик қилиб келмоқда. Завод ҳомийлигида коллежнинг моддий-техник базаси мустаҳкамланмоқда. Мазкур таълим даргоҳида бугунги кунда «ISUZU» ўқув маркази ташкил этилган. Ушбу марказга малакали мутахассислар жалб этилиб, улар томонидан маърузалар ўқилмоқда.\nБитирувчилар амалиётни заводда ўташлари учун барча шарт-шароитлар яратилган. Улар «устоз — шогирд» анъанаси асосида малакали ишчиларга бириктирилади.\nСўнгги икки йилда 219 нафар коллеж ўқувчиси бу ерда амалиёт ўтади. 87 нафар битирувчи эса корхонада ишга олиб қолинди.\nҲозирги кунда корхона жамоаси минг нафарни ташкил этади. Уларнинг ижтимоий ҳимояси талаб даражасида ташкил этилган.


Шавкат Мирзиёев: Одамлар замонавий шароитга эга уйларда яшаши керак | Хабарлар | Самарқанд вилояти ҳокимлиги\nШавкат Мирзиёев: Одамлар замонавий шароитга эга уйларда яшаши керак\nПрезидентимиз мамлакатимиз ҳудудларига ташрифлари чоғида энг муҳим ижтимоий-иқтисодий масалалар қатори аҳоли учун қулай яшаш шароити яратишга алоҳида эътибор қаратади. Самарқанд вилоятида ҳам кейинги йилларда бу борада салмоқли ишлар қилинмоқда.\n2018 йилнинг ўзида “Ўзшаҳарқурилишинвест” инжиниринг компанияси буюртмаси асосида жами 1 минг 344 хонадондан иборат 32 та 7 қаватли кўп қаватли арзон уй барпо этилди. Бундан ташқари, “Қишлоқ қурилиш инвест” инжиниринг компанияси томонидан Мудофаа, Ички ишлар, Фавқулодда вазиятлар вазирликлари, Миллий гвардия хизматчилари ва ёш оилаларга мўлжалланган 5 қаватли 12 та турар жой қуриб, фойдаланишга топширилди.\nШу тариқа бу ерда қисқа фурсатда замонавий аҳоли массиви қад ростлади. Янги уйларда одамларнинг ҳаётдан рози бўлиб яшаши учун барча қулайликлар эътиборга олинган. Ҳар бир хонадон индивидуал иситиш қозонлари билан таъминланган. Уйлар олдида болалар ўйин майдончалари барпо этилган.\nДавлатимиз раҳбари Жасур Турсунқулов ва Жамшид Каттақуловлар оилалари кўчиб кирган янги хонадонларни кириб кўрди, уй соҳиблари билан суҳбатлашди. Аҳолини арзон уй-жой билан таъминлашга эътибор бундан кейин ҳам кучайтирилишини таъкидлади.\nШу ерда Қорасув массивида 2019 йилда фойдаланишга топшириладиган уйлар лойиҳалари, жумладан, “Агромир билдингс” компанияси томонидан Туркиянинг замонавий технологияси асосида монолит усулида барпо этилаётган кўп қаватли турар жойлар тақдимотлари ўтказилди. Мазкур уйларнинг афзаллиги тез ва сифатли барпо этилади. Масалан, 16 қаватли уйни бир ойда қуриб битириш мумкин, зилзилабардошлиги ҳам юқори.\nЖорий йилда “Ўзшаҳарқурилишинвест” инжиниринг компанияси томонидан янги массивда 7 қаватли 12 та, “Қишлоқ қурилиш инвест” инжиниринг компанияси буюртмасига мувофиқ 7 та уй қурилиши жадал олиб борилмоқда.\nПрезидентимиз ушбу уйларни тез муддатда қуриб битириб, одамларни ўргатиш кераклигини таъкидлади.\n– Самарқанд туризм маркази бўлиши керак. Шунинг учун бу ерда кўп қаватли уйлар қурилишини кўпайтирамиз. Шаҳар марказида энг замонавий талабларга жавоб берадиган уйлар қурилиб, аҳолини таъминлаймиз. Уйлар билан бирга муҳандислик тизимлари, инфратузилмалар ҳам ривожлантирилади. Уйларни қуришдан олдин унинг эгаси, қайси қаватда, неча хонали уйда яшашигача аниқ бўлиши лозим, – деди давлатимиз раҳбари.\nОхирги ўзгариш: 11/01/2019 14:53. Кўрилганлиги: 969\nМатериал манзили: https://samarkand.uz/press/news/shavkat-mirziyoev-odamlar-zamonaviy-sharoitga-ega-uylarda-yashashi-kerak


120 йилдан бери олимлар нима учун зебраларда оқ ва қора чизиқлар мавжудлиги борасида баҳслашиб келардилар. Яқинда бунинг сабабини кашф этдилар. Аниқлашларича, заҳарли ҳашаротлар чақишининг олдини олиш учун уларнинг танасида чизиқлар бор экан. Ҳашаротлар керакли жойни топа олмай, адашиб, чақмай кетар экан.\nОлимлар баъзи сигирлар терисига шундай чизиқлар чизиб кўриб, “ҳашаротлар йўлдан адашиб, чақмай кетиши” ҳақидаги фикрлари тўғри эканини аниқлашди.\nМаълумки, Африка қитъасида турли заҳарли ва вирус тарқатувчи ҳашаротлар кўп. Шулардан кенг тарқалгани цеце пашшасидир. Aфриканинг нам ўрмонларида тарқалган ушбу ҳашаротнинг бир қанча турлари оғир касаллик қўзғатувчи трипаносомаларни юқтиради (касалликдан ҳар йили минглаб кишилар ҳалок бўлади).\nШунингдек, зебраларда цеце пашшасига нисбатан ҳимоя қатлами ва трипаносомаларга қарши иммун тизими мавжуд эмас экан. Бу эса агар бу пашша зебраларни чақадиган бўлса, уларнинг ўлимига, ҳатто бутун бир тўда ҳалок бўлишига сабаб бўлиши мумкин деганидир.\nАллоҳ таоло ҳеч бир нарсани беҳикмат яратмаган. У Ҳаким Зот. Нимани қандай яратишни Ўзи билади. У барча нарсани аниқ ўлчов ва ҳикмат билан яратган. У Зот Қуръони Каримда шундай марҳамат қилган:\n“Яратган зот Ўзи билмасмиди? Ва У дақиқларгача билувчи ва хабардор зотдир” (Мулк сураси, 14-оят).\nМанба: Нозимжон Ҳошимжон саҳифасидан олинди.